Kisah Israel Yang Paranoid Dengan TV Hitam Putih

Ketika televisyen pertama kali datang ke Israel pada tahun 1968, dunia sudah beralih ke siaran televisyen berwarna. Namun, pada waktu itu kerajaan Israel berpendapat bahawa siaran berwarna adalah perbelanjaan yang tidak wajar yang sebaiknya dielakkan.

Jadi walaupun mempunyai kemampuan untuk menyiarkan siaran berwarna pada ketika itu, satu-satunya saluran nasional Israel yang wujud pada ketika itu dengan sengaja membuang warna dari semua program disiarkan mereka selama lebih daripada 20 tahun, termasuklah program-program yang mereka beli atau terima dari luar negara.

Televisyen datang ke Israel di bawah keraguan dan perasaan penuh skeptikal. Kerajaan menganggap televisyen sebagai ancaman - mereka bimbang televisyen akan mengubah ciri politik, sosial dan budaya Israel.

Mereka merasakan bahawa siaran televisyen akan memberikan tekanan ekonomi yang tidak perlu kepada negara dan pembelian televisyen secara besar-besaran akan menjadi beban ekonomi bagi penduduk juga. Televisyen, menurut mereka, adalah kemewahan yang hanya sesuai dengan negeri kaya dan sudah mempunyai ekonomi yang stabil.

Kerajaan juga takut bahawa rancangan televisyen terutamanya dari barat akan mempengaruhi budaya Ibrani dan mengubah pandangan politik orang tempatan. Tambahan pula, televisyen akan mengurangkan jumlah masa yang dihabiskan orang untuk membaca, pergi ke teater dan mengambil bahagian dalam kegiatan sosial, sehingga mengancam norma tradisional dan kehidupan bersama keluarga.

Ahli politik menunda untuk memperkenalkan siaran televisyen berwarna selama mungkin sehingga ianya dirasakan satu keperluan semasa konflik 1967 dengan Arab. Ketiadaan sistem penyiaran berpusat bermaksud bahawa berita mengenai perang tidak dapat disebarkan dengan cepat di kalangan warganegaranya.

Selain itu, kerajaan juga menyedari mereka memerlukan alat untuk memerangi propaganda Arab. Ramai orang Palestin yang tinggal di wilayah jajahannya memiliki set televisyen di mana mereka menerima program dari negara-negara Arab dan Jordan mula menyiarkan berita dalam bahasa Ibrani untuk penonton Israel.

Pihak berkuasa Israel memutuskan bahawa mereka tidak mampu membiarkan orang awam terdedah secara eksklusif kepada siaran dari jiran yang bermusuhan. Hanya saluran televisyen Israel yang dikendalikan oleh kerajaan yang dapat memberikan serangan balas dalam perang psikologi ini.

Oleh itu, pada 2 Mei 1968, Lembaga Penyiaran Israel melancarkan siaran awam pertamanya. Saluran televisyen pertama Israel, yang dikenali sebagai Saluran Satu, disiarkan dalam warna hitam dan putih walaupun siaran warna sudah menjadi satu standard di seluruh dunia pada waktu itu.

Di Amerika Syarikat, ketiga-tiga rangkaian siaran utama - NBC, ABC dan CBS menyiarkan siaran program berwarna sepenuhnya dan rangkaian penyiaran awam seperti NET menggunakan warna untuk sebahagian besar program mereka. Pada tahun 1955, dua puluh ribu set televisyen warna dibeli di AS dan pada tahun 1966 angka ini telah melepasi angka 5 juta.

Menjelang tahun 1972, jumlah set televisyen warna yang dijual di Amerika Syarikat melebihi penjualan televisyen hitam putih dan lebih daripada lima puluh peratus isi rumah televisyen di Amerika Syarikat mempunyai set televisyen warna.

Di UK, siaran program televisyen berwarna pertama dimulakan pada tahun 1967 oleh BBC. Penyiaran berwarna bermula di Jepun pada tahun 1960 dan di Kesatuan Soviet pada tahun 1967. Apabila semakin banyak negara mula beralih ke siaran berwarna, syarikat penyiaran menyedari bahawa tidak ekonomik untuk menaik taraf sistem penyiaran hitam dan putih sedia ada menjadi warna kerana harganya lebih mahal daripada pelaburan awal membangunkan peralatan tersebut.

Hasilnya, Persidangan Penyiaran Komanwel tahun 1972 mengesyorkan agar semua perkhidmatan televisyen baru dilengkapi dengan kemudahan memancarkan siaran berwarna.

Walaupun Lembaga Penyiaran Israel (IBA) melabur dalam peralatan untuk penyiaran televisyen berwarna, tekanan politik memaksa mereka untuk melakukan siaran dengan warna hitam putih sahaja.

Walaupun syarikat Israel mula membeli hak untuk banyak siri dan filem TV dari Amerika dan Britain yang difilemkan dengan warna, kerajaan telah memerintahkan pihak berkuasa penyiaran untuk menghapus maklumat warna dari filem tersebut sehingga penonton hanya dapat melihat siaran yang dipaparkan mempunyai gambar hitam dan putih sahaja.

Kerajaan mencadangkan agar rangkaian penyiaran membuang komponen pancaran warna yang disebut "Colorburst". Tanpa kehadiran Colorbust ini, penerima atau penonton sama sekali tidak boleh memanipulasikan siaran televisyen tersebut untuk mempunyai warna.

Akibatnya, televisyen membuang maklumat mengenai warna dan hanya memaparkan gambar hitam putih. Alat yang digunakan IBA untuk memadamkan warna ini dikenali sebagai 'pemadam' atau mechikon. Namun, segelintir penonton telah cuba mencari jalan untuk mengatasi masalah ini.

Sejurus selepas diperkenalkan, set televisyen khas dengan peranti anti-mechikon mula dijual di pasaran. Peranti ini memasang semula isyarat Colorburst yang membolehkan penerima memaparkan gambar berwarna.

Satu-satunya masalah ialah penonton terpaksa memutar tombol khas untuk menyesuaikan warna setiap 15 minit atau kurang. Menurut beberapa info, ketika itu sembilan daripada setiap sepuluh pembeli televisyen membeli set televisyen berwarna yang dilengkapi dengan alat anti-mechikon.

Tidak semua pihak menerima sepenuhnya polisi kerajaan yang mengharamkan siaran televisyen berwarna. Selain itu, ianya umpama usaha yang sia-sia kerana ada sahaja cara untuk memanipulasi teknologi sedia ada pada ketika itu untuk memaparkan siaran berwarna.

Seorang penyokong siaran televisyen berwarna berpendapat bahawa dakwaan bahawa penyiaran program berwarna akan meningkatkan jurang sosial dalam masyarakat adalah tidak berasas. Sebagai contoh, sekiranya terdapat kereta mewah dijual, adakah kerajaan juga akan mengharamkan penjualan kereta mewah memandangkan tidak semua rakyat mampu membelinya?

Walaupun hujah utama kerajaan di sebalik penghapusan warna adalah untuk mengurangkan ketidaksamarataan dan mengurangkan kos, ia sebenarnya hanya meningkatkan kos kedua-dua pihak iaitu syarikat penyiaran dan penonton. Secara purata, televisyen warna berharga 50,000 lira, dan 4,000 lagi untuk peranti anti-mechikon supaya penonton dapat menikmati siaran program berwarna.

Kerajaan Israel akhirnya membenarkan tayangan siaran program berwarna dari semasa ke semasa seperti liputan langsung pada bulan November 1977 mengenai lawatan Presiden Mesir, Anwar El Sadat ke Israel dan sekali lagi pada bulan Mac 1979 semasa Pertandingan Nyanyian Eurovision tahunan.

Pada akhir tahun 1970-an, tekanan masyarakat terhadap masalah tayangan siaran program berwarna meningkat dan pada tahun 1981 kerajaan akhirnya mengizinkan Israel Broadcasting Authority dan Israel Educational Television untuk merakam produksi mereka sendiri dengan warna.

Dari saat itu, ianya mengambil masa 2 tahun lagi sebelum siaran warna menjadi satu kebiasaan. Pada masa itu, Israel telah menghabiskan lebih dari 400 juta lira untuk peranti anti-penghapus yang menjadi tidak berguna apabila IBA berhenti membuang informasi mengenai warna pada siaran televisyen dan beralih sepenuhnya ke siaran berwarna.


Jangan Biar Najis Burung Pada Kenderaan Anda! Ini Sebabnya

Burung sering menganggap kenderaan manusia sebagai tempat yang paling ideal untuk membuang najis. Mungkin ramai antara kita yang pernah mengalami masalah seperti ini apabila meletakkan kenderaan di bawah pokok.

Lebih teruk lagi, jika kita parkir di bawah pokok besar ketika waktu senja di mana burung mula berkumpul sebelum pulang ke sarang. Kereta anda boleh kelihatan seperti dibom dengan bintik-bintik hitam putih meliputi seluruh kenderaan.

Dikatakan bahawa kereta berwarna merah lebih cenderung untuk menjadi mangsa jatuhan tahi burung. Mungkin disebabkan warnanya yang lebih menarik perhatian.

Bagi sesetengah pemilik kenderaan, mereka sanggup manghabiskan masa dengan membasuh dan menggilap kereta kesayangan mereka agar kelihatan berkilat dan bersih. Najis burung adalah sesuatu yang tidak boleh diterima sama sekali.

Lebih lucu lagi, ada mitos mengatakan bahawa jika seseorang itu terkena najis burung, itu menandakan dia akan mendapat nasib yang baik atau bertuah.

Tidak kiralah jenama atau model kereta anda, percikan kotoran putih yang jatuh ke atas bumbung dan bonet bukan sahaja mencemarkan pemandangan tetapi juga boleh merosakkan cat kereta anda.

Najis burung adalah campuran tinja dan air kencingnya. Burung membuang sisa najis ini melalui organ yang dikenali sebagai cloaca iaitu satu-satunya saluran pencernaan, pembiakan dan kencing kebanyakan haiwan vertebrata.

Campuran air kencing dan najis burung ini mengandungi Asid Urik yang mempunyai keasidan tinggi pada kadar pH antara 3 hingga 4.5.

Tahap pH adalah ukuran bagi ion hidrogen dan hidroksida dalam larutan. Apabila hidrogen dan hidroksida seimbang pada tahap sama, anda akan mendapat H20. Cecair seperti air biasa mempunyai tahap pH 7. Apabila ion hidrogen melebihi hidoksida maka terhasilah ion asid.

Ini bermakna apabila najis itu jatuh di permukaan kereta anda, ia secara perlahan akan mula membakar varnis (clear coat), wax dan cat sehingga meninggalkan kawah senipis sehelai kertas. Apabila kawah semakin dalam menembusi lapisan pelindung cat, ia akan mula merosakkan cat.

Pada dasarnya, najis burung menjadi bahan penghakis kepada cat kereta anda. Lebih teruk, cuaca panas akan mempercepatkan lagi proses kerosakan itu. Ini kerana sinaran matahari akan menyebabkan cat berkembang dan menjadikannya lebih terdedah kepada najis berasid tinggi itu.

Semakin lama najis burung dibiarkan pada cat kereta anda, semakin banyak kerosakan. Dalam sesetengah keadaan, najis burung boleh meninggalkan kesan hanya dalam beberapa minit.

Sebelum mengetahui cara untuk menghilangkan najis burung, anda mesti mengetahui jenis najis terlebih dahulu. Terdapat dua jenis najis burung yang biasa ditemui.

Pertama, najis yang kelihatan pudar dan mudah dicuci. Anda boleh mencuci menggunakan kain dengan memberi sedikit tekanan pada permukaan yang terjejas.

Kedua, najis yang berkedut/merekah dan agak sukar dibersihkan. Elakkan memberi tekanan yang kuat kerana najis ini boleh memberi kesan pada cat.

Terdapat beberapa lagi kaedah lain untuk mencuci najis burung seperti:

Jika najis terkena pada cermin hadapan, jangan gunakan wiper kerana ia akan menyebarkan kotoran dalam najis yang mampu mencalarkan kaca anda.

Cara yang lebih baik adalah mengelak terus daripada kenderaan anda dihujani najis burung. Anda boleh menangani masalah ini dengan meletakkan kenderaan anda di kawasan berbumbung atau menutup kenderaan anda menggunakan sarung kenderaan khas.


Ini Bagaimana Putera Jefri Bolkiah (Brunei) Belanjakan RM80 Bilion

Putera Jefri Bolkiah, adik kepada Sultan Brunei, menjalani kehidupan mewah dengan koleksi kapal layar, hotel 5 bintang dan lebih dari 2,000 buah kenderaan mewah.

Malah beliau dan abangnya terkenal dengan terkenal dengan berjalan dalam rombongan seramai 100 orang dan mengosongkan kedai-kedai berjenama seperti Armani dan Versace ketika berbelanja.

Dengan wang yang tidak terkira banyaknya, Putera Jefri tidak terlepas daripada hidup mewah.

Ini adalah tidak mengejutkan kerana beliau adalah sebahagian daripada kerabat diraja terkaya di dunia di mana keluarga ini mempunyai anggaran kekayaan sekitar RM120 hingga RM160 bilion.

Apabila bercakap tentang tempat-tempat mewah untuk didiami ketika Putera Jefri berjalan ke luar negara, menyewa bilik hotel cantik bukanlah satu pilihan sebaliknya beliau membeli 5 buah hotel mewah.

Koleksi hotel 5 bintang Putera Jefri adalah sangat menakjubkan yang membuatkan beliau mempunyai terlalu banyak pilihan untuk memilih suite.

Koleksinya termasuklah hotel bersejarah iaitu Hotel Dorchester di London, hotel mewah dan romantik di Paris iaitu Hotel Plaza Athénée dan hotel di New York yang tersangat mahal iaitu Lotte New York Palace, yang mempunyai bilik berharga RM100,000 semalam.

Beliau juga memiliki 2 buah hotel yang tercantik di Los Angeles iaitu Hotel Bel Air dan Hotel Beverly Hills.

Dari segi rumah peribadi, Putera Jefri sudah tentunya beberapa rumah mewah namun yang paling disukai beliau adalah St. John Lodge di London.

Ketika beliau membeli rumah ini dengan harga RM220 juta pada tahun 1994, ia merupakan rumah peribadi termahal di seluruh United Kingdom.

Ini lebih kepada rumah peribadi beliau namun Putera Jefri juga pernah memiliki rumah mewah lain seperti mahligai di bawah yang bernilai RM155 juta terletak di Las Vegas.

Mahligai ini memiliki 18 buah bilik dan 27 bilik mandi, dibina di atas tanah seluas 11 ekar dan dilengkapi dengan garaj yang boleh memuatkan 12 buah kereta.

Selain dari hotel mewah dan mahligai, Putera Jefri juga memiliki 250 buah syarikat termasuklah Asprey, kedai barang kemas mewah yang menjadi pembekal barang kemas untuk monarki British. Syarikat ini dibeli oleh beliau pada tahun 1995 dengan harga hampir RM1.6 bilion.

Dan sudah tentu beliau memiliki koleksi kereta mewah seperti kerabat diraja dan hartawan yang lain. Namun, koleksi kereta mewah beliau sedikit berbeza kerana ia bukan hanya bernilai jutaan ringgit, tetapi bilion, dengan sekitar 2,300 buah.

Koleksi ini termasuklah beberapa buah kereta Bentley, Ferrari dan Roll-Royce.

Antara kereta yang paling popular dan mahal dalam koleksi Putera Jefri adalah Bugatti EB-110 yang bernilai RM4 juta, sebuah Mercedes Benz CLK GTR Roadster yang dianggarkan bernilai RM20 juta, sebuah Porsche 550 Spider yang dijual dengan harga RM24.4 juta dan dua buah McLaren F1 hitam yang pada hari ini bernilai RM60 juta sebuah.

Dan walaupun kereta-kereta ini bernilai jutaan ringgit, Putera Jefri kelihatan seperti mengabaikan di ruangan parking milik keluarga diraja ini.

Menurut seorang pengumpul kereta mewah yang berpeluang untuk melihat kereta-kereta ini di garaj tersebut, kereta-kereta mewah ini dibiarkan di bawah cahaya matahari dan sesetengah daripadanya mengalami kerosakan.

Namun, mungkin Putera Jefri tidak begitu memberikan perhatian kepada koleksi kereta mewahnya kerana beliau sibuk dengan jenis kenderaan yang lain.

Beliau dilaporkan memiliki 9 buah pesawat peribadi yang boleh digunakan bila-bila masa sahaja, termasuklah Boeing 747 yang diubahsuai bernilai lebih RM2 bilion.

Putera Jefri juga memiliki sebuah helikopter Sikorsky bernilai RM4 juta serta pesawat Airbus bernilai RM448 juta.

Tidak cukup dengan kenderaan darat dan udara, Putera Jefri turut memiliki armada bot terdiri daripada 5 buah bot termasuklah kapal layar dengan panjang 15 meter yang diberi nama yang agak aneh, iaitu "TITS".

Kapal layar ini dibina khas untuk Putera Jefri oleh syarikat kapal Belanda iaitu Feadship dan dilaporkan dilengkapi dengan emas 24 karat dan lif yang menghubungkan dek-dek di dalamnya.

Ia juga dilengkapi dengan 2 buah bot kecil yang digunakan untuk membawa orang dari dan ke kapal mewah ini.

Antara barangan mewah lain yang dimiliki beliau termasuklah permaidani yang ditenun dengan permata dari benang emas padat bernilai RM28 juta.

Namun apa yang paling dahsyat dari segi perbelanjaan Putera Jefri adalah jumlah wang yang sanggup dibayar untuk perkhidmatan.

Beliau pernah membayar RM6 juta kepada seorang jurulatih badminton yang diterbangkan dari luar negara untuk membantunya dalam sukan itu.

Putera Jefri juga pernah mengimport Joe Montana dan Herscel Walker untuk mengajar anak beliau bermain American Football, yang dilaporkan bernilai puluhan juta ringgit.

Dan yang paling tidak masuk akal, Putera Jefri pernah membayar RM68 juta kepada Michael Jackson untuk membuat persembahan pada hari kelahiran abangnya yang ke-50.

Jadi, bagaimana Putera Jefri boleh menjadi sebegitu kaya sehinggakan beliau boleh membayar Michael Jackson hanya untuk sebuah majlis?

Sebahagian besar daripada kekayaan ini datang dari kekayaan abangnya yang bernilai dari RM100 bilion, namun beliau juga mempunyai pendapatan sendiri.

Putera Jefri pernah berkhidmat sebagai ketua agensi pelaburan Brunei yang melaburkan banyak kekayaan negara tersebut dan bertanggungjawab untuk pelaburan di luar negara.

Pelaburan terbesarnya ketika bersama agensi ini termasuk The Empire Hotel yang dibina dengan kos hampir RM5 bilion dan Jerudong Park, taman hiburan terbesar dan termahal di Asia Tenggara dengan kos RM 1 bilion.

Beliau juga pernah bertugas sebagai menteri kewangan agensi ini dari pertengahan tahun 1980-an hingga pertengahan tahun1990-an, dan ketika inilah semuanya berubah.

Semasa memegang jawatan itu, Putera Jefri didakwa mencuri RM61.4 bilion dari Brunei.

Beliau dilaporkan cuba menyalahkan kedua-dua peguamnya dengan mendakwa beliau tidak pernah menandatangani cek sendiri dan orang yang lain menguruskan kewangannya, namun apa yang berlaku adalah sebaliknya apabila Putera Jefri sendiri yang disaman RM92 juta.

Setelah rundingan dibuat, satu penyelesaian dicapai pada tahun 2000 yang mana tidak didedahkan kepada umum.

Dan walaupun Putera Jefri mendakwa bahawa abangnya masih membenarkan dan memberikan harta kekayaan kepadanya, namun tidak banyak yang diterima beliau.

Pada tahun 2000, Putera Jefri memulangkan lebih daripada 500 hartanah, 2,000 buah kereta, 1,000 lukisan, 5 buah bot dan 9 buah pesawat kepada Brunei dan kebanyakan daripada hartanah beliau dilelong.

Pada satu tahap, Putera Jefri terpaksa menyerahkan lima butir berlian bernilai RM800 juta kepada agensi pelaburan brunei.

Walaupun tidak semewah dahulu, namun Putera Jefri tidak disisihkan dari keluarga diraja Brunei dan masih mempunyai akses kepada berbilion-bilion ringgit.

Beliau kini lebih low-profile namun kehidupan mewahnya mungkin tidak berakhir.


Kisah Raja Yang Menyaman Diri Sendiri Kerana Tuntutan Nafsu

Sekitar awal dekad 2000, masalah jangkitan HIV di kalangan negara-negara Afrika berada dalam situasi membimbangkan, khasnya di Swaziland.

Swaziland pada era tersebut mempunyai kadar jangkitan kedua tertinggi di benua Afrika, mencapai kadar 38.6% daripada keseluruhan populasi. Tinggi kan?

Lebih menakutkan, di kalangan anak muda Swaziland berusia 15 ke 19 tahun usia, 29% daripada mereka sudah pun positif HIV. Di kalangan wanita yang mengandung, 42% sudah dijangkiti.

Bagi membendung masalah ini, Raja Mswati III pemerintah kerajaan Swaziland memperkenalkan kembali undang-undang lama negara mereka yang dinamakan sebagai 'umchwasho' atau 'fasa melindungi kesucian diri'.

Peraturan ini mewajibkan semua anak gadis berusia 18 tahun ke bawah pada 9 September 2001 melindungi diri daripada mereka menjalinkan hubungan seksual selama 5 tahun; sehinggalah tarikh 19 Ogos 2005.

Larangan ini diharapkan kerajaan beliau berjaya menurunkan kadar jangkitan yang merebak di kalangan rakyat mereka. Namun...

Raja Mswati III datang daripada keluarga yang terkenal dengan amalan poligami.

Dia mewarisi takhta daripada ayahnya, Raja Sobhuza II (gambar atas) yang mempunyai 125 orang isteri sepanjang 82 tahun dia memegang kuasa.

'Umchwasho' merupakan satu tradisi masyarakat Swazi yang telah diamal sekian lama, sempena meraikan sesuatu upacara besar-besaran; syaratnya ditentukan oleh pemerintah semasa.

Di bawah pemerintahan 82 tahun Sobhuza, tradisi itu telah pun diperkenalkan beberapa kali, bermula pada tahun 1935 di mana semua anak dara Swaziland diwajibkan 'berpuasa' dari apa saja bentuk hubungan dengan lelaki serta memakai perhiasan yang menandakan status mereka sebagai anak dara.

Kali terakhir 'umchwasho' dilaksana semasa era Raja Sobhuza II memerintahkan pada tahun 1971, bagi meraikan hari kemerdekaan mereka dan selepas anaknya Mswati III menaiki takhta pada tahun 1986 - tiada arahan serupa dikeluarkan.

Namun masalah penyebaran HIV yang terlalu meruncing memerlukan tindakan ekstrim diperkenalkan.

Raja Mswati mengarahkan 'umchwasho' diperkenalkan kembali dengan tradisi denda mula dikuatkuasakan pada tahun 2001; mana-mana anak gadis dan wanita yang berlum berkahwin menjalinkan hubungan dengan lelaki lain serta ingkar akan arahan pemerintah, akan dikenakan denda membayar seekor lembu atau nilai wang yang setara.

Kritikalnya keadaan Swaziland ketika itu, populasi mereka yang sepatutnya dijangkakan naik ke tahap 1.2 juta penduduk, turun ke paras 970,000 sahaja dan setiap tahun lebih 20,000 orang menghidap jangkitan penuh AIDS.

Krisis negara akibat serangan HIV ini bagaimanapun tampak tidak memperlahankan kekeliruan mesej yang disampaikan pemerintah Swaziland.

Dalam rakyat mereka sibuk bergelut dengan masalah penularan wabak dan pelaksanaan 'umchwasho', keluarga di-raja Swaziland dilaporkan masih berupaya membelanjakan lebih RM190 juta untuk membeli pesawat peribadi baru.

Lebih mengundang kemarahan orang ramai - kerajaan Swaziland mengumumkan mereka akan menarik balik dana yang diperlukan bagi membantu pesakit AIDS di sana, disebabkan pandangan kerajaan mereka merasakan masalah itu datang daripada kedegilan orang ramai sendiri yang enggan melindungi diri mereka.

Pengenalan 'umchwasho' dilihat mampu menjadi solusi utama kepada semua masalah.

Semua gadis berusia bawah 18 tahun dan wanita bujang mula akur dengan arahan ini, memakai kalung perhiasan yang diwajibkan serta mengelakkan diri mereka daripada golongan lelaki kerana tidak mahu disaman.

Apa yang membuatkan orang ramai mula marah dengan arahan ini selepas diperkenalkan - Raja Mswati III sendiri melanggar arahannya apabila dia memilih seorang gadis berusia 17 tahun sebagai bakal pasangannya yang ke-13!

Setiap beberapa tahun sekali, Raja Mswati III akan menggunakan pesta tarian yang telah diamalkan sekian lama bagi menghormati ibu kepada raja Swaziland, untuk membolehkan dia memilih gadis yang ingin dikahwininya.

Setiap kali pesta ini dianjurkan sepanjang pemerintahannya, berpuluh ribu gadis dari pelusuk negara itu akan hadir cuba memikat Raja Mswati dengan harapan akan diangkat sebagai salah seorang isterinya.

Tradisi ini sebenarnya bukan saja diamalkan di Swaziland bahkan di beberapa buah negara Afrika lain, memerlukan gadis-gadis ini menggoda Raja atau pemerintah mereka dengan menari di khalayak ramai tanpa memakai baju dan hanya memakai sehelai skirt.

Bagi acara tahun 2001, selepas menyemak kembali rakaman video semua gadis yang hadir - Raja Mswati III memilih 3 orang gadis, salah seorang daripadanya seorang gadis berusia 16 tahun (semasa acara) bernama Noliqhwa Ntentensa.

Ketiga-tiga gadis diculik (ya, diculik) tanpa pengetahuan ibu bapa mereka, di bawa untuk hadir ke istana sebelum diperiksa.

Dalam pemilihan tahun tersebut, hanya Noliqhwa dan seorang lagi diterima.

Menurut undang-undang Swaziland, seorang wanita hanya boleh dianggap layak menjadi isteri kepada Raja Swaziland selepas dirinya dibuktikan mampu mengandung, jadi Raja Mswati III dan Noliqhwa perlu menjalinkan hubungan terlebih dahulu sebelum remaja itu diumumkan sebagai salah seorang isteri beliau.

Pengisytiharan ini menimbulkan kontroversi besar kerana dalam masa yang sama 'umcwasho' masih lagi dikuatkuasakan: kedua-duanya masih tertakluk dalam peraturan serupa.

Selepas kantoi kerana cakap tak serupa bikin dan melanggar arahan yang dikuatkuasakan kerajaan sendiri, Raja Mswati memilih untuk membayar denda sebanyak 1 ekor lembu yang diserahkan kepada keluarga si gadis ekoran daripada protes di hadapan pintu istana.

Menurut jurucakap kerajaan Swaziland, contoh yang ditunjukkan oleh Raja Mswati III turut tertakluk dikenakan tindakan saman, membuktikan undang-undang negara itu digunapakai kepada semua golongan; termasuklah raja mereka sendiri.

Dalam beberapa pesta tarian selepas itu semasa tempoh 'umchwasho' masih berjalan, Raja Mswati meneruskan tabiat sama memilih beberapa orang gadis sebagai calon isteri, melanggar peraturan negaranya sendiri.

Pada tahun 2003, dia dilaporkan membayar 5 ekor lembu sebagai denda kerana melanggar undang-undang tidak menyetubuhi gadis, ekoran terlalu ramai gadis yang mahu menjadi isterinya.

Pada tahun 2005, statistik berkenaan jangkitan HIV dan penyakit AIDS di negara itu tidak menampakkan sebarang perubahan, membuktikan peraturan itu gagal sama sekali walaupun lebih 4 tahun berkuatkuasa.

Kerajaann Swaziland menarik balik undang-undang itu beberapa minggu sebelum ketibaan sambutan pesta tarian bagi tahun 2005, mungkin untuk mengelakkan kontroversi sama melibatkan Raja Mswati dan anak dara berulang lagi agaknya.

Melihat tiada perubahan berlaku daripada larangan menjalinkan hubungan seks, kerajaan Swaziland memperkenalkan beberapa dasar baru pada tahun 2015 yang diharapkan akan mengubah nasib mereka.

Raja Mswati III melancarkan dasar baru yang menggalakkan penggunaan kondom serta amalan seks selamat pada tahun 2016, setakat ini dilaporkan berjaya mengurangkan kadar jangkitan mereka daripada 38.6% pada awal dekad 2000 kepada 27% pada tahun 2018; dengan sasaran sifar jangkitan HIV/AIDS pada tahun 2022.

Tradisi pesta tarian yang dimanfaatkan sepenuhnya Raja Mswati III dalam memilih wanita idamannya masih diteruskan dan ketika artikel ini ditulis, dia mempunyai 15 orang isteri dan 23 orang anak.

Tidak ada lagi lembu perlu dikorbankan hanya untuk memenuhi tuntutan nafsu dirinya, yang menjadi kegilaan anak-anak gadis di sana.


Bolehkah Manusia Kentut dan Sendawa Serentak?

Seperti yang diketahui, tubuh badan manusia mempunyai pelbagai fungsi unik. Fungsi ini membantu kita dalam proses pertumbuhan, pernafasan, pencernaan, dan perkumuhan.

Namun, beberapa fungsi badan hampir mustahil untuk dilakukan serentak. Sebagai contoh, kita tidak boleh bersin dengan mata terbuka walaupun kita cuba melakukannya.

Satu lagi fungsi tubuh yang sering menjadi persoalan ialah adakah kita boleh kentut dan sendawa pada waktu yang sama? Walaupun kedengaran pelik, mesti ada yang pernah terfikir mengenai perkara ini.

Sebelum menjawab persoalan ini, sangat penting untuk memahami bagaimana dan mengapa seseorang itu sendawa dan kentut terlebih dahulu.

Menurut penolong profesor di College of Osteophatic Madecine New York, Niket Sonpal, apabila kita makan, minum air bergas atau makan terlalu cepat akan menyebabkan udara terkumpul dalam perut.

Fungsi sendawa adalah proses membebaskan udara yang terkumpul dalam perut. Malah, makan juga boleh membebaskan udara itu tetapi ia berbeza dengan gas yang dihasilkan sistem pencernaan.

Semasa makan dan menelan, kita biasanya menghadam sekitar satu sudu udara pada masa yang sama. Apabila cukup banyak udara masuk ke dalam perut, esophageal sphincters (sekumpulan otot di bahagian bawah esofagus yang bersambung dengan perut) akan mengendur dan membolehkan udara yang terkumpul keluar dari mulut.

Jika ditambah dengan karbon dioksida daripada minuman bikarbonat, gas yang bercampur dengan udara membuatkan anda sendawa dengan lebih jelas dan kuat.

Sementara itu, kentut pula didorong oleh gas yang terkumpul dalam usus. Ia berpunca daripada proses bakteria memecahkan makanan dalam usus. Sesetengah gas tertentu seperti metana boleh mengakibatkan bau.

Namun, terdapat sesetengah makanan yang sukar dipecahkan seperti kacang dan brokoli. Lebihan gas dalam usus dapat diserap oleh badan tetapi banyak yang perlu dikeluarkan. Kentut adalah sebahagian daripada proses pencernaan dan secara purata seseorang itu kentut 15 kali sehari.

Ini menerangkan bahawa sendawa adalah proses mengeluarkan gas yang berlaku akibat tindakan saluran gastrousus atas manakala kentut pula dari tindakan saluran gastrousus bawah.

Terdapat juga kentut (angin dari saluran gastousus bawah) yang keluar dari mulut jika ditahan terlalu lama di mana gas diserap semula oleh badan dan kemudian dihembuskan.

Begitu juga dengan angin sendawa di mana ia dapat disalurkan ke usus kecil dan kemudian ke usus besar sehingga mengakibatkan kembung perut atau berangin (flatulen).

Menurut Dr. Sonpai, kebanyakan orang boleh mencuba untuk lakukannya. Ini kerana kedua-duanya memerlukan tekanan positif pada ruang perut untuk mengeluarkan udara di mana anda hanya perlu mengecutkan otot perut anda.

Namun, biasanya kentut dan sendawa tidak berlaku pada masa yang sama. Paling hampir pun ia berlaku berturut-turut tetapi bukanlah serentak. Sebagai contoh, anda mungkin sendawa dahulu kemudian kentut sejurus selepas itu.

Kenapa? Ini kerana berlaku pengecutan otot yang berbeza jika anda cuba kentut dan sendawa serentak. Anda akan mengecutkan bahagian atas untuk sendawa manakala bahagian bawah perut untuk kentut tetapi kemungkinan besar anda tidak berjaya melakukan kedua-duanya sekali.

Walaupun fenomena kentut dan sendawa serentak ini sangat sukar berlaku tetapi ia bukanlah mustahil. Apa lagi perkara yang badan boleh lakukan ketika kentut? Sebenarnya boleh seperti bersin dan kentut serentak.

Menurut Dr. Sonpal, ia boleh berlaku tetapi mempunyai akibatnya. Apabila anda memberi tekanan lebih kepada perut, anda mungkin akan mengalami kebocoran air kencing. Sama seperti sesetengah orang terkencing sedikit ketika bersin.

Jika anda memaksa perut melakukan perkara serentak sama ada seperti bersin, batuk, kentut atau sendawa, mungkin berlaku kebocoran air kencing atau najis. Maka, adalah lebih baik untuk membiarkan anda melakukan pelepasan semula jadi pada satu-satu masa.

Jika anda pernah melakukannya tanpa sebarang akibat sampingan, ia mungkin satu pencapaian hebat. Jika anda berjaya melakukannya lebih daripada sekali, anda mungkin memiliki kuasa terpendam.


Sejarah Terusan Ciptaan Manusia Terbesar Dunia - Terusan Suez

Terusan Suez merupakan sebuah laluan air atau terusan di Mesir yang menghubungkan Laut Mediterranean dan Laut Merah. Terusan ini jugalah yang memisahkan antara benua Afrika dan Asia.

Terusan ini menawarkan laluan terus kapal laut antara Atlantik Utara dan lautan India utara melalui Laut Tengah dan Laut Merah tanpa perlu melalui lautan Atlantik Selatan dan selatan India dan mengurangkan jarak perjalanan dari Laut Arab ke Eropah sekitar 8,900 kilometer atau 8-10 hari.

Terusan ini sememangnya penting kepada ekonomi dan kerana peranannya itu, telah banyak konflik yang terjadi akibat terusan ini semenjak pembukaannya pada tahun 1869. Sejak 2 - 3 hari ini, tiba-tiba terusan ini menjadi popular di dada-dada akhbar apabila terdapat sebuah kapal kargo besar milik syarikat Jepun "tersangkut" di sini selama beberapa hari, menghalangkan pergerakan ratusan kapal yang melaluinya.

Terusan Suez adalah terusan buatan manusia yang terpanjang di dunia tanpa sebarang halangan.

Terusan ini yang pada awalnya dimiliki oleh pelabur Perancis, dikuasai ketika Mesir berada di bawah kawalan Kerajaan Uthmaniyyah pada pertengahan abad ke-19. Pembinaan dimulakan pada Pelabuhan Said pada awal 1859 dan penggalian mengambil masa selama 10 tahun. Projek ini memerlukan anggaran 1.5 juta pekerja untuk disiapkan.

Mengikut catatan sejarah, sewaktu pembinannya dahulu, 20000 orang pekerja baru dibawa masuk setiap 10 bulan untuk bekerja dalam projek pembinaan terusan ini. Hal ini disebabkan keadaan tempat kerja yang teruk sehingga menyebabkan ramai pekerja mati akibat penyakit kolera dan pelbagai penyakit lain.

Pergolakan politik di Mesir melawan kuasa kolonial Britain dan Perancis memperlahankan proses pembinaan terusan dan telah meningkatkan kos perbelanjaan untuk projek ini. Kos untuk menyiapkan keseluruhan projek ini adalah 2 kali ganda daripada kos awal yang hanya dianggarkan sekitar $50 juta.

Walaupun terusan ini adalah milik pemerintah Mesir, para pemegang saham Eropah, kebanyakannya Perancis dan Inggeris memiliki syarikat konsesi yang mengoperasikannya hingga Julai 1956 ketika Presiden Gamal Abdel Nasser menasionalisasikannya. Keadaan ini telah menyebabkan peristiwa yang menyebabkan Krisis Suez antara Oktober – November 1956.

Setelah rundingan dengan Mesir selama bertahun-tahun, akhirnya pihak British bersetuju untuk mengundurkan pendudukan mereka di sana pada tahun 1956 dan melepaskan kuasa kepada pemerintah Mesir ketika itu yang dipimpin oleh Presiden Gamal Abdel Nasser.

Mesir pernah menutup terusan ini selama hampir satu dekad setelah perang Arab-Israel 1967 kerana jalan air ini pada dasarnya adalah garis depan antara pasukan tentera Israel dan Mesir.

Empat belas kapal kargo, yang kemudian dikenal sebagai "Armada Kuning", terperangkap di terusan itu sehingga dibuka kembali pada tahun 1975 oleh pengganti Presiden Gamal Abdel Nasser iaitu Anwar el-Sadat.

Sejak pembukannya, pernah terjadi beberapa insiden kapal besar rosak yang rosak ketika menggunakan laluan air ini sehingga menggangu perjalanan kapal-kapal kargo yang lain. Pada tahun 2004, terusan ini pernah ditutup selama 4 hari akibat masalah pada sebuah kapal tangki minyak Rusia.

Walaupun terusan ini pada mulanya direka untuk mengendalikan kapal yang jauh lebih kecil, salurannya telah diperluaskan dan diperdalam beberapa kali. Pada bulan Ogos 2014, kerajaan Mesir melancarkan pembinaan untuk memperluas Ballah Bypass sejauh 35 km untuk mempercepat waktu transit di terusan.

Pengembangan ini bertujuan untuk melipatgandakan kapasiti Terusan Suez dari 49 hingga 97 kapal sehari. Projek ini telah menelan belanja sekitar $9 bilion.

Kapal yang tersangkut, Evergreen merupakan sebuah kapal milik Evergreen Shipping. Kapal ini merupakan antara kapal kargo terbesar dunia dan memiliki panjang bersamaan ketinggian menara Empira State Building.

Cuaca buruk yang mengakibatkan pemandangan teruk serta angin kuat telah menjadikan susunan kontena yang banyak di atasnya bertindak seperti layar yang telah menyebabkan kapal gergasi ini terkeluar daripada laluan perjalanan asalnya dan tersangkut di tebing yang mempunyai dasar yang lebih cetek.

Para penyelamat telah mencuba sejumlah cara untuk mengalihkannya antaranya dengan menariknya dengan kapal tunda, menggali di bawah kapal dan beberapa cara lain. Namun, kerana ukuran dan berat kapal ini seberat 200,000 metrik tan usaha ini nampaknya sedikitpun tidak mendatangkann kesan.

Sesetengah pakar berpendapat bahawa mereka mungkin terpaksa bergantung harap pada paras air pasang surut untuk mengapungkan kapal ini lebih tinggi, seterusnya membolehkannya dialihkan ke tengah. Akibat kapal ini, dipercayai terdapat lebih 100 kapal pengangkutan lain juga turut tergendala disini.

Sekiranya kes ini tidak ditangani dengan segera, pemilik-pemilik kapal lain ini mungkin terpaksa mengambil langkah lebih drastik dengan menukar perjalanan melalui Afrika - perjalanan yang lebih jauh dan tentunya akan meningkatkan kos penghantaran barang-barangan yang dibawa.


Kisah Dan Sejarah Hitam Hello Kitty

Salah satu watak kartun yang paling dikenali ramai ialah Hello Kitty. Watak kucing yang menjadi simbol kawaii (comel) itu mempunyai die hard fan yang ramai di banyak negara. Hasil daripada populariti yang diperolehi selama beberapa dekad, Hello Kitty dilabel sebagai rangkaian media kartun kedua paling laris selepas Pokemon.

Di sebalik popularitinya yang luar biasa, terdapat kisah asal-usul menyeramkan yang menyelubungi kartun Hello Kitty tersebar di internet. Berikut adalah kisahnya.

Menurut legenda, Hello Kitty sebenarnya dicipta oleh seorang wanita dari China pada sekitar tahun 1970-an. Dikatakan bahawa wanita itu mempunyai seorang anak perempuan yang didiagnosis dengan penyakit kanser mulut.

Doktor memberitahu wanita itu bahawa kesihatan anaknya semakin merosot dan tiada apa yang mereka mampu lakukan untuk menyelamatkan nyawa anak kesayangannya itu.

Si ibu tidak berputus asa dan dia melawat setiap kuil yang ada untuk mendoakan kesihatan anaknya. Namun, tiada sebarang perubahan positif membuatkan si ibu semakin hilang harapan.

Ibu yang terdesak itu kemudian mencuba ikhtiar terakhir iaitu dengan menggunakan ilmu hitam. Dia mula terlibat dengan upacara dan pemujaan syaitan. Menurut legenda lagi, dia telah membuat perjanjian dengan iblis dalam usaha untuk menyelamatkan anaknya.

Untuk memulihkan anak perempuannya, iblis telah meminta sesuatu sebagai balasan. Si ibu diminta mencipta satu watak yang menarik minat kanak-kanak di seluruh dunia. Iblis mahu menggunakan populariti watak itu bagi memperdaya seramai mungkin orang untuk menyembahnya.

Apabila anak perempuannya pulih daripada kanser, si ibu menunaikan janjinya kepada iblis dengan mencipta watak Hello Kitty.

Wanita itu mencipta Hello Kitty tanpa mulut, kononnya bagi melambangkan anaknya yang menghidap kanser mulut. Dikatakan sesiapa yang membeli barangan Hello Kitty sebenarnya mempelawa iblis ke dalam hati mereka.

Malah, Hello Kitty juga sering digunakan oleh golongan pemuja syaitan sebagai lambang rahsia logo watak itu ditatukan pada kulit mereka. Pemuja syaitan juga memberi gelaran kepada Hello Kitty sebagai "Anak Perempuan Syaitan".

Sebenarnya, kisah legenda tadi adalah mitos semata-mata dan tidak berasas. Watak fiksyen Hello Kitty sebenarnya dicipta oleh artis bernama Yuko Shimizu untuk syarikat Sanrio pada tahun 1974.

Pada mulanya, Hello Kitty merupakan watak bagi hiasan pada beg tangan. Sanrio adalah sebuah syarikat yang khusus dalam produk berkaitan budaya kawaii (comel) Jepun sejak awal 1960-an lagi.

Yuko mencipta Hello Kitty tanpa mulut supaya peminat dapat mengekspresikan perasaan mereka pada patung itu. Jika anda sedih maka patung boleh digambarkan turut bersedih dan jika anda gembira, maka patung itu juga sedang bergembira.

Hello Kitty menjadi kegilaan ramai dalam sekelip mata. Bukan sahaja ia popular di Jepun tetapi juga di seluruh dunia. Ia menjadi aset terbesar syarikat Sanrio dan francais Hello Kitty berjaya memperoleh lebih daripada RM 330 bilion sepanjang 47 tahun penciptaannya.

Walaupun Senrio mempunyai lebih 400 watak fiksyen lain, Hello Kitty merupakan watak paling berjaya sehingga menjadi trademark syarikat itu. Populariti watak itu semakin melonjak naik pada akhir 1990-an apabila Mariah Carey menggunakan Hello Kitty sebagai fesyennya.

Walaupun kisah Hello Kitty yang dikaitkan dengan iblis tadi adalah mitos, namun terdapat satu kisah hitam yang benar-benar berlaku dikaitkan dengan watak kucing comel itu.

Pada tahun 1999, satu pembunuhan kejam telah berlaku di Hong Kong yang dikenali sebagai Pembunuhan Hello Kitty. Kisahnya bermula apabila seorang wanita yang bekerja sebagai pelayan kelab malam telah mencuri dompet salah seorang pelanggannya.

Dia kemudian diculik, dikurung dan diseksa oleh tiga orang lelaki selama sebulan di sebuah pangsapuri. Wanita itu kemudian dibunuh (atau mungkin mati disebabkan kecederaan). Kepalanya kemudian dipotong dan disembunyikan dalam sebuah patung Hello Kitty besar berbentuk ikan duyung.

Kejadian itu dilaporkan oleh seorang remaja yang juga merupakan teman wanita kepada salah seorang suspek. Gadis yang turut bersekongkol dalam pembunuhan itu mendakwa bahawa dia sering diganggu hantu wanita yang mati itu sehingga tidak tahan dan memberitahu pihak berkuasa.


5 Negara Yang Rakyatnya Paling Lambat Kahwin

Perkahwinan adalah sesuatu yang semulajadi akan berlaku apabila manusia mula meningkat dewasa dan merancang untuk membina keluarga.

Bagaimanapun kekangan ekonomi serta masalah pekerjaan seringkali dilihat menjadi penghalang utama kepada perkahwinan, dengan desakan kewangan peribadi menjadi faktor yang melambatkan usia seseorang boleh berkahwin.

Pada usia berapakah orang ramai di sesetengah negara berkahwin dan rakyat negara manakah paling lama menangguhkan urusan perkahwinan mereka?

Dalam tempoh 50 tahun kebelakangan ini, pola berlakunya perkahwinan telah mengalami penurunan yang ketara - khasnya di negara-negara Eropah dan Amerika Syarikat.

Perbezaannya sangat jelas sekiranya kita membandingkan peratusan individu berusia 30-an yang sudah berkahwin antara dekad. Purata individu lelaki berusia 30-an yang berkahwin pada dekad 1940-an adalah 83% sementara menjelang 1980-an, angka ini menurun kepada 25%.

Sudah amat jarang sekali untuk masyarakat barat khasnya melangsungkan perkahwinan pada usia 23 ke 25 tahun, sebaliknya perkahwinan lebih banyak melibatkan pasangan yang sudah lanjut umur melebihi 30 tahun ke atas.

Lelaki di Ireland menjadi lelaki paling lambat berkahwin pada purata usia 36.8 tahun. Apa yang membimbangkan, wanita Ireland turut sama berkongsi takhta tersebut, berkahwin secara purata pada usia 34.8 tahun.

Ini menjadikan Ireland negara dalam dunia rakyatnya paling lambat nak melangsungkan perkahwinan.

Sejak tahun 1979, Ireland mencatatkan peningkatan konsisten purata usia individu pada perkahwinan pertama mereka. Sekitar dekad 1970-an, angka itu berada pada tahap 26.5 bagi lelaki dan 24.3 bagi perempuan.

Terdapat beberapa faktor yang menyumbang kepada perubahan ini, dengan dua faktor dilihat menjadi penyebab utama; kemampuan ekonomi dan juga pendidikan.

Secara purata setiap pasangan di Ireland akan membelanjakan sekitar €29,624 atau RM144,530 sebagai belanja perkahwinan mereka, dengan hanya 45% daripada jumlah yang digunakan adalah wang sendiri.

Selebihnya pula hadir daripada pinjaman ibu bapa, pinjaman bank dan juga pemberian rakan taulan.

Desakan untuk individu menstabilkan kedudukan kewangan peribadi mereka terlebih dahulu sebelum berkahwin disamping perlu menyediakan amaun sebesar itu untuk perkahwinan, mendorong kebanyakan pasangan menangguhkan perkahwinan mereka ke waktu yang lebih sesuai.

Tahap pendidikan yang lebih baik dimiliki oleh lebih ramai orang, juga menyukarkan peluang pekerjaan mencukupi disediakan serta menghalang sebahagian yang lain memiliki sumber pendapatan tetap.

Terlalu ramai lulusan bertaraf ijazah saling berebut jawatan kosong, menyebabkan ramai individu di Ireland merasakan ada keperluan untuk mereka terus menyambung pengajian peringkat sarjana bagi menjamin peluang mereka.

Jika dibandingkan data terbaru, wujud perbezaan besar di antara negara dalam benua Eropah dengan negara-negara benua lain khasnya Asia dalam kiraan usia paling lambat berkahwin.

Terdapat 19 buah negara Eropah mempunyai purata usia perkahwinan pertama melebihi usia 30 tahun berbanding hanya 5 negara di Asia, iaitu Hong Kong, Jepun, Lubnan, Taiwan dan Korea Selatan.

Ireland menduduki tangga pertama, sementara Sweden, Iceland, Sepanyol dan Denmark menuruti tidak jauh di belakang menjadi lima negara paling lambat berkahwin. Kelima-lima negara ini turut mencatatkan purata melebihi 32 tahun apabila faktor jantina diambil kira.

Bagi tahun 2019, lelaki di Malaysia mempunyai usia purata 28 tahun ketika perkahwinan pertama sementara bagi wanita pula 27 tahun. Untuk perkahwinan isteri kedua bagi lelaki pula, tidak diketahui pada umur berapakah akan berlaku biasanya.

Average age of Irish people getting married is now the oldest on record


8 Syarikat Gergasi Dunia yang Diasaskan Oleh Remaja

Ketika kebanyakan remaja leka berseronok atau melakukan kerja sampingan bagi menambah pendapatan, terdapat segelintir yang mula mencipta empayar perniagaan bernilai jutaan ringgit.

Syarikat yang bermula secara kecil-kecilan ini telah berkembang menjadi beberapa nama yang paling dikenali dalam industri masing-masing. Dari rangkaian restoran sehingga syarikat teknologi, ini adalah beberapa syarikat popular yang diasaskan oleh remaja sebelum mereka mencecah usia 20 tahun.

Pada tahun 2005, Pete Cashmore yang berusia 19 tahun telah mencipta Mashable di Aberdeenshire, Scotland. Pada waktu itu, Mashable merupakan blog teknologi yang memfokuskan pada perubahan dunia teknologi dan interaksi manusia.

Beberapa tahun kemudian, Cashmore telah mengubah Mashable menjadi syarikat media global. Hari ini, Mashable mempunyai seramai 45 juta pelawat setiap bulan dan seramai 28 juta pengikut di media sosial.

Palmer Luckey mula berminat dalam dunia permainan realiti maya (Virtual Reality) sejak berusia 15 tahun lagi. Dia kemudian membina headset VR sendiri pada usia 17 tahun yang dinamakan PR1 di garaj rumahnya.

Ia merupakan alat pertama yang berjaya memanipulasi otak bahawa kita sedang berada dalam dunia berbeza. PR1 kemudian menjadi prototaip untuk Oculus VR. Pada usia 21 tahun, Luckey menjual Oculus kepada Facebook pada harga RM 8 bilion.

Pada tahun 2005, Catherine Cook dan keluarganya berpindah ke New Jersey. Dia dan abangnya, Dave, memikirkan cara bagaimana untuk berkenalan dengan kawan baru di sekolah baru mereka. Jadi, mereka mencipta yearbook atas talian (buku tahunan sekolah yang mengandungi maklumat semua pelajar). Ketika itu Catherine baru berusia 14 tahun!

Apabila abangnya yang lebih tua memberi dana, MyYearbook mula dilancarkan. Pada minggu pertama, 400 orang mendaftar untuk platform sosial itu. Dalam beberapa bulan sahaja mereka mempunyai 1 juta pengguna. Setelah enam tahun, MyYearbook mempunyai 32 juta pengguna dan pendapatan sebanyak RM 98 juta.

Pada 2011, Quepasa telah membeli MyYearbook dengan harga RM 413 juta dan menjenamakan semula media itu sebagai MeetMe.

Pada tahun 1969, Mike Kittredge yang baru berusia 16 tahun mula menjual lilin buatan sendiri kepada jiran-jirannya pada harga USD 2 (RM 8). Apabila permintaan semakin meningkat, Kittredge mula membuat lebih banyak lilin di ruangan bawah rumah keluarganya.

Menjelang tahun 1973, syarikatnya iaitu Yankee Candle telah berpindah dan beroperasi di sebuah kilang kertas lama di Massachusetts. Akhirnya, Kittredge menjual syarikat itu pada harga RM 2 bilion.

Syarikat yang diasaskan Kittredge ketika remaja itu kini mempunyai 500 kedai dengan lebih dari 19,000 peruncit yang menjual produk Yankee Candle.

Pada tahun 2001, Michel Valdrighi membuat sistem pengurusan kandungan ringkas yang dikenali sebagai b2/cafelog. Matt Mullenweg adalah salah seorang penulis blog yang menggunakan b2/cafelog dan menyatakan kekecewaannya terhadap masalah teknikal yang sering dihadapi ketika menggunakan platform itu.

Mullenweg mencari jalan penyelesaian dengan membangunkan b2/cafelog versi baru yang kemudian dikenali sebagai WordPress. Ketika itu, Mullenweg baru berusia 19 tahun.

Hari ini, WordPress mempunyai lebih daripada 20 bilion laman web dan 409 juta orang pengunjung setiap bulan.

Pada tahun 1965, Fred DeLuca yang berusia 17 tahun memerlukan wang tambahan untuk kuliah. Dia nekad untuk membuka perniagaan sendiri. DeLuca kemudian meminjam USD 1,000 daripada Peter Buck, seorang ahli fizik nuklear yang juga kenalan keluarganya.

Dia kemudian membuka sebuah kedai sandwich bernama Pete's Super Submarines di Bridgeport, Connecticut. Beberapa tahun kemudian, kedai itu dijenamakan semula dengan nama Subway. Jenama itu berkembang dengan cepat sehingga menjadi rangkaian makanan segera terbesar dunia.

Hari ini, Subway mempunyai sebanyak 41,600 cawangan di 111 negara di seluruh dunia. DeLuca terus bekerja dengan Subway sehinggalah dia meninggal dunia pada 2015 ketika berusia 67 tahun.

Apabila Michael Dell baru memasuki University of Texas pada tahun 1984, dia mencari pendapatan sampingan dengan menaik taraf komputer dan menjualnya. Pada tahun yang sama juga, dia berhenti kuliah untuk memberi tumpuan kepada perniagaannya, PCs Limited. Ketika itu, Michael berusia 19 tahun.

Dia kemudian menukar nama syarikat kepada Dell Computer Corporation dan kemudian Dell Inc. Kini, syarikatnya merupakan peneraju komputer utama dunia dan bernilai sebanyak RM 187 bilion.

Michael Dell yang dianggarkan mempunyai kekayaan sebanyak RM 128 bilion itu masih bekerja sebagai CEO di syarikat induknya, Dell Technologies.

Ketika menjadi pelajar tahun pertama Universiti Harvard pada tahun 2003, Mark Zuckerberg membangunkan laman web Facemash. Laman itu menghubungkan rakan-rakannya antara satu sama lain berdasarkan daya tarikan mereka.

Setelah Facemash ditutup, Zuckerberg dan beberapa rakannya iaitu Eduardo Saverin, Dustin Moskovitz, Andrew McCollum dan Chris Hughes mencipta Facebook di bilik asrama mereka. Laman rangkaian sosial itu membolehkan pelajar Havard berhubung dalam talian.

Walaupun hanya berusia 19 tahun, Zuckerberg telah mencipta sesuatu yang telah mengubah cara dunia berkomunikasi selama-lamanya. Kini, Facebook mempunyai 2.7 bilion pengguna dan Zuckerberg dianggarkan bernilai RM 447 bilion


4 Sisi Gelap Dubai Yang Tidak Diketahui Ramai

Apabila memperkatakan mengenai bandar Dubai, pastinya kita terbayangkan bangunan pencakar langit Burj Khalif dan pelbagai projek mega yang tersergam indah di sana. Selain itu, penduduknya juga digambarkan sangat kaya raya sehinggakan kereta berjenama mewah boleh ditemui dimana-mana sahaja.

Itu semua sememangnya benar. Keindahan-keindahan inilah yang selalunya dikongikan pihak media antarabangsa ke serata dunia. Maka, tidak hairanlah ramai yanng mengimpikan untuk berkunjung ke sini..

Realitinya, kehidupan di bandar ini tidaklah seindah yang disangka. Kali ini, kami ingin berkongsi beberapa sisi gelap bandar Dubai yang jarang diperkatakan di media-media arus perdana.

Sheikh Maktoum yang membuka Dubai selepas pengunduran British dari kawasan ini telah berjanji membangunkan Dubai dengan memperkenalkan polisi tanpa cukai. Tawaran ini telah menarik minat ramai orang luar atau ekspatriat untuk menjadikan Dubai sebagai rumah mereka.

Kebanyakan kemewahan yang dipaparkan di media massa adalah rakyat tempatan yang hidup kaya raya. Namun, populasi mereka di Dubai hanyalah meliputi 11% daripada keseluruhan penduduk ini. Secara umumnya, penduduk Dubai dapat dikategorikan kepada 3 kelompok.

Kelompok pertama adalah kelas idealistik, iaitu Emiratis tempatan yang kaya raya. Mereka dapat dikenalpasti mudah melalui kereta mewah yang dipandu dan haiwan-haiwan eksotik yang dijadikan haiwan peliharaan. Haiwan eksotik sebagai haiwan peliharaan adalah haram di UAE, namun meruapakan pemandangan biasa di kalangan orang kaya ini.

Kemudian terdapat lapisan kedua pekerja asing kaya yang menjana ekonomi negara. Antara mereka ini adalah para CEO, pengurus bank, ketua projek, pemilik bisnes dan seumpamanya yang biasanya boleh ditemui melepak di di bar pada waktu malam untuk membincangkan senario politik negara asal mereka sambil menikmati minuman.

Lapisan ketiga adalah pekerja asing yang miskin yang jarang dibincangkan. Mereka  dikerah bekerja secara shif 12 jam di tapak pembinaan di tengah padang pasir pada suhu 50 darjah selsius. Tetapi mereka inilah orang-orang yang telah memberikan Dubai imej mewahnya di mata dunia.

Kerana Dubai dilihat sebagai bandar yang dipenuhi oleh orang-orang kaya, ramai orang luar beranggapan mereka akan mudah menjadi kaya apabila memperoleh pekerjaan di sini. Akibatnya, ramai yang terperangkap dengan sindiket penipuan pekerjaan yang kononnya menawarkan gaji lumayan.

Sahinal Monir, seorayn pemuda 24 tahun dari Bangladesh mengatakan bahawa Dubai digambarkan bagai syurga dunia, namun apabila sampai ke bandar ini barulah dia sedar Dubai umpama neraka. Semua yang dilihat di media adalah palsu semata-mata.

Empat tahun yang lalu, seorang ejen pekerjaan tiba di kampung Sahinal di Bangladesh. Dia memberitahu orang-orang kampung bahawa ada tempat di mana mereka dapat memperoleh 40,000 takka sebulan (£400) hanya untuk bekerja daripada 9 pagi hingga 5 petang dalam projek pembinaan.

Ejen tersebut mengatakan mereka akan diberi tempat tinggal yang selesa, makanan yang enak, dan dilayan dengan baik. Yang harus mereka lakukan hanyalah membayar bayaran pendahuluan sebanyak 220,000 takka (£ 2.300) untuk visa kerja - jumlah yang akan mereka dapat semula dalam enam bulan pertama dengan mudah.

Jadi Sahinal menjual tanah keluarganya dan mengambil pinjaman dari pemberi pinjaman tempatan untuk menuju ke "syurga" ini. Sebaik sahaja dia tiba di lapangan terbang Dubai, pasportnya diambil oleh syarikat pembinaannya.

Dia diberitahu bahawa mulai saat itu dia akan bekerja selama 14 jam di gurun panas - di mana pelancong barat dinasihatkan untuk tidak tinggal di luar walaupun lima minit pada musim panas kerana suhunya boleh mencecah 55 darjah. Dia hanya dibayar dengan gaji 500 dirham sebulan (£ 90), kurang dari seperempat gaji yang dijanjikan kepadanya.

Akibat pembangunan pesat, anda boleh melihat di mana sahaja pekerja berpakaian baju biru yang bekerja di tapak pembinaan di sekitar bandar ini. Namun, mereka dianggap seolah-olah tidak wujud.

Setiap petang, ratusan ribu pekerja yang membina Dubai dibawa dari tapak kerja mereka ke penempatan setinggan yang terletak kira-kira satu jam perjalanan di luar bandar di mana mereka dikuarantin.

Beberapa tahun yang lalu mereka akan berulang-alik menaiki trak tetapi para ekspatriat mengeluh bahawa keadaan ini mewujudkan pemandangan tidak menyenangkan jadi sekarang mereka akan dihantar ke tempat kerja dan pulang semula ke tempat tinggal dengan bas.

Kira-kira 300,000 lelaki tinggal di situ, di tempat yang namanya dalam bahasa Hindi bermaksud "Kota Emas". Kerana ramainya penduduk di sini, baunya seperti di pusat kumbahan di tambah bau peluh pekerja. Tiada penghawa dingin mahupun kipas.

Pekerja ditempatkan di sebuah sel konkrit yang kecil dengan tempat tidur tiga tingkat yang memuatkan sehingga 12 orang pekerja dalam satu bilik.

Jika taman tema Disneyland adalah tempat hiburan untuk kanak-kanak, Dubai pula umpama Disneyland untuk orang dewasa. Apabila matahari tidak lagi kelihatan, maka terlihatlah pusat-pusat hiburan dan bar.

Gaji lumayan yang diperoleh oleh pekerja ekspatriat membolehkan mereka membeli kediaman mewah dan berhibur bebas. Berparti sudah menjadi kebiasaan. Wanita berpakaian seksi juga boleh dilihat bebas merata-rata. Seolah-olah bandar ini bukanlah diperintah oleh seorang pemimpin Muslim.


Kisah Scammer Kelahiran Malaysia Yang Banyak Menipu di Amerika

Mutakhir ini, kita sering terbaca atau mendengar tentang isu scammer yang semakin berleluasa. Scammer bermaksud seseorang yang melakukan apa sahaja untuk mencuri dari orang lain dengan menggunakan tipu muslihat. Mereka biasanya didorong oleh perasaan tamak dan ingin cepat kaya.

Terdapat pelbagai jenis scammer dan penipuan yang ada di luar sana dan kebanyakannya bermotifkan wang. Tambahan pula, kemajuan internet membuatkan lebih ramai penipu yang memasang perangkap dan mencari mangsa untuk ditipu. Kebanyakan scammer tidak mempunyai rasa simpati atau moral yang baik.

Salah seorang scammer licik yang kami ingin kongsikan ialah seorang wanita Malaysia yang ditangkap dan dipenjarakan di Amerika Syarikat di atas pelbagai kesalahan. Berikut adalah kisahnya.

Seorang wanita kelahiran Malaysia telah ditangkap dan dijatuhkan hukuman penjara di Amerika Syarikat atas tuduhan mencuri beberapa identiti yang berbeza. Wanita licik ini mencuri pelbagai identiti dan pernah menyamar sebagai kenalan dan ahli keluarga individu politik terkenal.

Menurut laporan The Washington Post, wanita bernama Siew Im Cheah yang kini berusia 61 tahun telah memalsukan sekurang-kurangnya enam identiti dalam tempoh 20 tahun terakhir untuk mencuri kekayaan orang lain.

Cheah telah ditangkap pada tahun 2017 apabila dia ditahan ketika memandu laju sebuah Porsche di barat daya Virginia sambil menggunakan lesen memandu bekas rakan sebiliknya.

Dia mengaku bersalah atas kesalahan mencuri identiti dan penipuan di mahkamah persekutuan Alexandria. Pihak pendakwa persekutuan mendakwa bahawa Cheah sebenarnya telah "menyempurnakan seni pencurian identiti".

Melalui siasatan lanjut, itu bukanlah kali pertama Cheah menipu dan mencuri identiti. Ramai yang telah menjadi mangsanya termasuk atlet profesional, chef, pekerja pusat kecantikan malah pegawai gabenor Virginia.

Mereka memberinya wang apabila Cheah mendakwa bahawa dia akan melabur dalam banyak syarikat termasuk dalam bidang perniagaan minyak di Nigeria dan perniagaan bidang sukan. Namun, dia menggunakan wang mangsanya untuk melakukan pembedahan plastik, membeli kereta dan pelbagai lagi barangan mewah.

Cheah juga memberitahu mangsanya bahawa dia dapat mengakses dana pelaburan kerajaan di Singapura kerana dia merupakan cucu kepada mendiang Lee Kuan Yew, bekas pengasas dan Perdana Menteri pertama Singapura.

Untuk lebih meyakinkan mangsa, dia mendakwa bahawa dia tidak akan muncul dalam carian Google bagi mengelak daripada menjadi mangsa culik kerana kedudukannya.

Salah seorang mangsa memberitahu bahawa dia pernah melawat Cheah ketika wanita itu sedang sakit. Apabila tiba, dia terlihat satu jambakan bunga dengan kad ucapan yang ditandatangan oleh bekas presiden Amerika Syarikat, Barack Obama, yang didakwa Cheah sebagai kenalan rapatnya.

Cheah juga pernah memperkenalkan diri kepada seorang pemain American Football dari pasukan Washington Redskin dan agennya sebagai seorang wanita berusia 30-an bernama Cindy Lin. Mereka bertemu dengan Cheah pada tahun 2015 di sebuah syarikat pengedar Porsche di McLean, Virginia.

Menurut surat yang ditulis agen atlet itu kepada mahkamah, "Cindy" memberitahu mereka bahawa dia ingin membeli saham majoriti dalam pasukan NBA Washington Wizards. Wanita itu berjaya meyakinkan mereka untuk melabur dengannya bagi membida pasukan itu.

Bukan hanya mangsa tetapi Cheah juga berani untuk menipu mahkamah. Ketika perbicaraan kes penipuan dan pemalsuan identitinya sedang berlangsung, Cheah memberitahu mahkamah bahawa namanya adalah Sau Hoong Lee dan peguamnya mengatakan wanita itu berusia 66 tahun.

Pihak pendawa raya mempertikaikan tuntutannya itu dengan mendakwa wanita itu cuba menggunakan identiti palsu. Apabila mahkamah menyemak rekodnya, Cheah didapati memasuki Amerika Syarikat pada tahun 2001 dengan visa pelawat menggunakan nama Sau Hoong Lee.

Pemilik nama Sau Hoong Lee yang sebenar tinggal di Kuala Lumpur dan mendakwa bahawa dia tidak mengenali atau pernah bertemu dengan Cheah. Akhirnya mahkamah memutuskan bahawa Siew Im Cheah bersalah dan dia dijatuhkan hukuman penjara selama 51 bulan.

Rekod jenayah pertama Cheah di AS bermula pada 2004 apabila dia disabitkan dengan kesalahan pecah rumah, mencuri kenderaan dan identiti di Monrovia, California. Cheah mencuri nama dan lesen tuan rumahnya untuk membeli sebuah BMW.

Pada 2011, dia ditangkap setelah menulis cek bernilai USD 350,000 menggunakan nama Claudia Lee untuk membeli cincin berlian yang kemudian digadaikan pada harga USD 100,000.

Setahun kemudian, dia menyamar sebagai Teresa Cheah dan mencuri identiti rakan serumahnya bernama Cindy Tran. Dengan menggunakan nama Cindy Tran, dia membuka akaun bank, mengeluarkan wang insuran nyawa, menjual dua buah kereta rakannya dan membeli sebuah kereta baru.

Dia kemudian berpindah ke sebuah rumah di Virginia Utara. Tidak lama selepas itu, rakan serumahnya bernama Cindy Lin menerima surat hutang kad kredit dan saman lalu lintas yang tidak pernah diketahuinya.

Cindy Lin akhirnya membuat laporan polis dan terkejut apabila kamera perangkap laju polis jelas menunjukkan pemandu itu adalah Cheah. Penipu itu sudah banyak kali menggunakan identiti Lin apabila ditahan polis trafik.

Salah seorang lagi mangsa Cheah adalah seorang chef bernama Alan Perez. Cheah mengikis lelaki itu sehingga dia menanggung hutang sebanyak USD 250,000 sebelum meninggalkannya. Menurut Perez, Cheah merupakan seorang psikopat yang pandai memanipulasi orang lain untuk kepentingan sendiri.


Kenapa Mustahil Untuk Buka Pintu Kereta Yang Tenggelam Dalam Air

Walaupun berhadapan dalam keadaan yang sangat cemas, namun kita masih mampu menyelamatkan diri jika terperangkap dalam kereta yang tenggelam di dalam air.

Apa yang kita perlu lakukan adalah berfikir dan bertindak dengan pantas.

Dalam kebanyakan kes, orang yang terperangkap dalam kereta yang sedang tenggelam mempunyai sekitar 1 minit untuk keluar jadi setiap saat sangat berharga.

Namun, kita berhadapan dengan bahaya apabila pintu kereta tidak boleh dibuka apabila tenggelam.

Ya, seperti mana yang anda lihat dalam filem, mangsa akan cuba untuk memecahkan tingkap kereta untuk keluar. Ini kerana pintu kereta tidak boleh dibuka apabila kereta ditenggelami air, walau sekuat manapun yang anda cuba.

Mengapa ini berlaku? Ia kerana apabila kereta atau kenderaan tenggelam, tekanan air di bahagian luar kereta adalah tersangat kuat sehinggakan usaha anda untuk membuka pintu adalah sia-sia.

Satu-satunya jalan penyelesaian dalam situasi ini adalah dengan menyamakan tekanan di dalam dan di luar kereta, barulah anda boleh membuka pintu.

Untuk menyamakan tahap tekanan di dalam kereta anda, anda perlu memasukkan air ke bahagian dalam kereta, dan untuk melakukan ini, tingkap kereta perlu dipecahkan.

Jangan cuba pecahkan cermin hadapan kereta kerana ia adalah lebih kuat daripada cermin di bahagian sisi.

Kini anda tahu bahawa menyelamatkan diri melalui pintu adalah mustahil, jom kita teliti  beberpa cara untuk selamatkan diri.

Syarat nombor satu untuk selamatkan diri jika terperangkap dalam kereta yang sedang tenggelam adalah dengan bertindak pantas dan tidak membuang masa.

Ya memang anda akan panik, tetapi semakin lambat anda bertindak, semakin tinggi tekanan yang wujud. Keluar dari kereta dalam tempoh seminit adalah sangat penting.

Jangan terlalu lambat bertindak sehinggakan tingkap kereta tenggelam sepenuhnya ke dalam air, kerana ini membuatkan proses memecahkan tingkap menjadi lebih sukar.

Jika kereta anda sedang tenggelam atau sudah tenggelam, jangan buang masa untuk buka pintu kerana ia adalah mustahil bagi orang biasa. Cari cara untuk pecahkan tingkap.

Bolehkah anda pecahkan tingkap kereta di dalam air? Jawapannya ya, dan ini boleh dilakukan menggunakan alatan atau apa-apa sahaja yang kuat dan berat.

Sesetengah kereta mempunyai tingkap elektrik yang boleh berfungsi untuk beberapa saat walaupun tingkap tersebut telah tenggelam.

Gunakan pemecah kaca, tukul atau jika anda tidak menemui apa-apa, gunakan bahagian besi pada penyadar kepala untuk pecahkan.

Ketukkan bahagian besi tersebut ke penjuru bahagian bawah tingkap dengan sekuat hati sehingga retak, kemudian seluruh tingkap tersebut akan pecah.

Sebaik sahaja tingkap tersebut pecah, tunggu sehingga bahagian dalam dipenuhi air dan tekanan akan menjadi sama. Ambil satu nafas terakhir yang membolehkan anda sampai ke permukaan air.

Sesetengah model kereta baharu juga dilengkapi dengan mekanisme kaca keselamatan yang mana tingkap boleh dipecahkan dengan mengetuk di bahagian tertentu.

Gunakan ruangan tingkap yang telah dipecahkan untuk keluar atau anda juga boleh tunggu untuk membuka pintu kereta (jika anda mampu menahan nafas lebih lama).

Jika anda terperangkap bersama-sama kanak-kanak, bawa mereka terlebih dahulu ke permukaan.


5 Pelakon Siri Adiwira Yang Beri Impak Besar Kepada Ramai Orang

Berbeza dengan zaman sekarang di mana kemudahan televisyen mempunyai terlalu banyak salurannya, keterhadan rancangan yang ada beberapa dekad lalu membolehkan generasi-generasi sebelum berkongsi idola-idola yang sama semasa kecil.

Setiap petang perbualan yang ada kebiasaannya dihiasi dengan perbincangan berkaitan rancangan yang serupa serta apa yang berlaku dalam siaran, sehinggakan wujud beberapa individu terus diingati sehingga kini oleh peminat mereka walaupun sudah tua.

Lima pelakon ini pada hemat penulis, memberikan impak yang besar kepada beberapa generasi kanak-kanak di Malaysia dan terus disebut walaupun ramai dah jadi bapak atau mak orang.

Dalam banyak siri Kamen Rider terdahulu, siri Kamen Rider Black terjemahannya 'Satria Baja Hitam' atau 'Suria Perkasa Hitam' merupakan siri paling popular bagi sesetengah generasi.

Siri panjang ini memperkenalkan kita kepada aktor Tetsuo Kurata yang memegang watak utama 'Kotaro Minami', seorang perwira yang bernasib baik terlepas daripada rancangan jahat sekumpulan makhluk aneh yang mahu menukarkan dirinya serta adiknya.

Selepas menamatkan kontrak dalam dua siri Kamen Rider, Kurata meneruskan karier dalam siri-siri drama sambil sekali-sekala melakukan kemunculan kembali sebagai seorang Kamen Rider.

Selain lakonan, Kurata juga aktif menguruskan rangkaian restoran makanan barat yang dinamakan Billy The Kid, terletak di Tokyo yang menawarkan hidangan seperti stik daging. Hiasan dalaman restoran itu dipenuhi semua memorabilia berkaitan Kamen Rider Black.

Siri 'Space Cop Gaban' merupakan antara siri sains fiksyen yang cukup diingati, walaupun formula penceritaannya lebih kurang saja setiap episod. Namun karisma pelakon Kenji Ohba yang memegang watak utama siri itu sebagai Gaban/Retsu, pelindung bumi daripada kuasa kejahatan tetap terserlah.

Mirip dengan identiti beliau sendiri, Ohba sendiri sehingga kini masih aktif memainkan watak Gaban dalam siri dan filem terbaru walaupun legasi Space Cop Gaban sudah diturunkan kepada aktor lebih muda.

Selepas kontrak sebagai Gaban tamat, Ohba lebih aktif sebagai seorang pelakon lagak ngeri, memulakan syarikat produksi khas yang menawarkan perkhidmatan sedemikian dinamakan 'Luck Jet'.

Sedarkah anda, Kenji Ohba turut sama berlakon dalam siri filem aksi 'Kill Bill' arahan Quentin Tarantino dalam kedua-dua filem?

Amy Jo Johnson sering diingati generasi 90-an khasnya, kerana wanita ini merupakan cinta pertama mereka di televisyen. Memegang watak Pink Ranger/Kimberly Hart dalam siri pertama 'Mighty Morphin Power Rangers', kecomelan dan ketangkasan watak itu terus dikenang sehingga kini.

Seorang ahli gimnastik terlatih, Johnson memulakan karier pada usia 18 tahun memberanikan diri berpindah ke Los Angeles. Sebulan kemudian dia terpilih memegang watak Pink Ranger, yang dimainkannya selama 3 tahun - meninggalkan watak itu ekoran bayaran gaji rendah, risiko kerja tinggi serta ketiadaan bayaran royalti.

Johnson terus aktif memegang watak-watak kecil dalam filem dan drama, sebelum mendapat peluang menjadi salah seorang pelakon utama sebuah siri televisyen di Kanada pada tahun 2008. Dia memilih untuk terus menetap di sana, selepas berjaya mendapatkan status kewarganegaraan situ.

Kini Amy Jo Johnson masih aktif bukan saja sebagai pelakon, malahan sudah mempunyai karier sebagai pengarah filem.

'MacGyver' meninggalkan kesan yang cukup besar khasnya kepada penulis, kerana siri ini merupakan antara siri yang mengambil pendekatan berbeza dalam merungkai jalan ceritanya.

Sekiranya watak-watak lain dalam senarai ini perlu bertumbuk, 'MacGyver' pula menggunakan ilmu fizik, biologi dan kejuruteraan bagi menyelesaikan masalah serta mempunyai kod amalan 'tidak menggunakan senjata.'

Sudah berusia 71 tahun dan tidak lagi aktif, aktor Richard Dean Anderson yang memegang watak MacGyver bernasib baik bukan saja terus diingati disebabkan watak itu malahan dia juga terkenal dalam siri sains fiksyen 'Stargate SG-1' yang mendapat sambutan hangat.

Kini Anderson tidak lagi melibatkan diri dengan industri hiburan, sebaliknya menghabiskan usia tua beliau sebagai seorang aktivis alam sekitar.

Siri 'Knight Rider' merupakan salah satu simbol penting zaman 80-an, kerana siri itu sangat sinonim dengan produksi zaman tersebut yang agak mendahului zaman. Teknologi kereta 'KITT' yang dipaparkan mempunyai kepintaran buatannya sendiri pada era tersebut, sangat memukau minat orang ramai.

Pemegang watak utama siri Knight Rider, David Hasselhoff mempunyai karier panjang dalam industri hiburan. Selepas empat tahun bersama Knight Rider, Hasselhoff menjadi pelakon utama siri Baywatch selama 10 musim dari tahun 1989 sehinggalah tahun 2000.

Selain karier lakonan, Hasselhoff juga sangat terkenal di negara Eropah seperti Jerman dan Switzerland sebagai seorang penyanyi. Persembahan beliau di tepi Tembok Berlin sebelum Jerman Barat dan Jerman Timur disatukan terus menjadi antara acara paling ikonik dalam sejarah dunia.

Beliau terus aktif memainkan watak-watak sampingan dalam filem dan drama serta baru saja melancarkan lagu heavy metal pertama beliau, pada bulan Disember tahun 2020.


Realiti dan Kehidupan Menyedihkan Kaum Wanita di Korea Utara

Korea Utara sememangnya terkenal sebagai sebuah negara dengan dasar tertutup dan dipimpin oleh seorang diktator selama beberapa generasi. Rakyatnya juga tidak bebas dan perlu patuh pada beberapa larangan yang mungkin dianggap pelik bagi kita antaranya tidak boleh memakai seluar jeans, tidak boleh menonton filem Barat dan banyak lagi.

Disebabkan itulah sejak dahulu lagi ramai rakyat Korea Utara telah melarikan diri dan belot kepada negara asal mereka. Namun, jumlahnya semakin berkurang setiap tahun apabila kerajaan mula mengetatkan kawalan di sempadan.

Untuk rakyat wanitanya pula, Korea Utara telah membuat undang-undang seperti Undang-Undang tentang Kesaksamaan Seks, Undang-Undang Pekerja, dan Undang-undang Nasionalisasi Industri-industri Perlu. Walaupun undang-undang ini tidak sepenuhnya berjaya, ia diperkenalkan untuk membantu golongan wanita di sana.

Pembaharuan yang dilaksanakan ini memberikan hak wanita di tempat kerja, hak mewarisi dan berkongsi harta dan hak perkahwinan bebas dan perceraian. Hari ini, wanita di Korea Utara terlibat dalam pelbagai tenaga kerja dan terdapat ramai wanita yang berpangkat tinggi.

Nisbah wanita dan lelaki dalam pekerjaan dengan gaji tinggi jauh lebih rendah daripada pekerjaan dengan gaji rendah. Di samping itu, kebanyakan wanita dengan kedudukan tinggi dalam masyarakat kebiasaannya adalah mereka yang mempunyai perkaitan saudara atau isteri pemimpin atasan.

Tidak banyak informasi mengenai kehidupan rakyat negara ini yang diketahui oleh orang luar. Sebahagian besar maklumat merupakan maklumat yang didedahkan sendiri oleh rakyat Korea Utara yang sudahpun melarikan diri ke luar negara. Hal ini termasuklah realiti kehidupan yang dilalui oleh kaum wanita Korea Utara.

Sesetengah wanita yang cantik mungkin akan diambil oleh kerajaan untuk program risikan mereka. Wanita-wanita ini akan dihantar ke luar negara untuk menjalankan hubungan dengan lelaki-lelaki kaya yang memiliki perniagaan sendiri.

Mereka dilatih untuk "memujuk" secara halus lelaki dari luar negara ini untuk turut melaburkan wang mereka ke Korea Utara. Selain itu, wanita ini juga dilatih menggoda lelaki kaya agar mempunyai anak. Anak yang lahir hasil hubungan dengan lelaki dari luar ini biasanya akan diambil dan diletak dibawah jagaan kerajaan.

Muka anak hasil kacukan dengan lelaki luar negara ini sememangnya menjadi pilihan untuk dilatih sejak daripada kecil untuk menjadi agen perisik bagi kerajaan. Wajah mereka yang mempunyai kacukan ini memudahkan mereka dihantar ke luar negara bagi kerja-kerja perisikan bagi kerajaan Korea Utara.

Korea Utara gemar mencanangkan dan berbangga kerana mereka mempunyai jumlah wanita yang ramai dalam pasukan ketenteraan mereka. Dianggarkan seramai 500,000 wanita menganggotai pasukan ketenteraan dan jumlah ini sangat ramai jika dibandingkan dengar negara-negara lain.

Malangnya, ia bukanlah atas kerelaan mereka. Di Korea Utara, penyertaan dalam perkhidmatan ketenteraan adalah satu kewajipan, tidak kira jantina. Bagi wanita, mereka perlu menjalani latihan ketenteraan sekurang-kurangnya selama 7 tahun.

Mereka dilayan dengan sangat teruk dan didakwa tidak diberi makan dengan cukup sehinggakan kebanyakan mereka tidak datang haid. Benar, setelah 6 bulan hingga setahun dalam latihan ketenteraan, mereka kebiasaannya tidak didatangi haid kerana tidak diberikan makan cukup nutrisi dan sentiasa dalam keadaan tertekan.

Rutin harian untuk lelaki dan wanita hampir sama. Wanita cenderung mempunyai rejim latihan fizikal yang sedikit lebih pendek tetapi mereka juga diharuskan melakukan tugas harian seperti membersihkan dan memasak yang dikecualikan terhadap tentera lelaki. Sebahagian besar wanita yang sudah menghabiskan tempoh latihan wajib meneruskan khidmat mereka kerana beranggapan sudah terbiasa dengan kehidupan dalam pasukan tentera dan tidak mampu berdikari di luar.

Dalam perkhidmataan ketenteraan, gangguan seksual dan rogol adalah satu kebiasaan. Salah seorang rakyat Korea Utara yang mendedahkan perkara ini mendedahkan walapun dia tidak pernah dirogol, beberapa wanita lain menghadapi perkara malang tersebut.

Kebiasaannya perkara ini akan dilakukan oleh ketua mereka sendiri yang tinggal di bilik persendirian. Kerajaan Korea Utara menyatakan bahawa mereka mengambil serius perkara ini dimana seseorang indiidu yang didapati bersalah merogol boleh dikenakan hukuman penjara sehinga 7 tahun penjara.

Malangnya, tiada wanita yang berani tampil ke hadapan untuk membuat pengakuan. Akibatnya, lelaki yang terlibat dengan perkara terkutuk sebegini biasanya akan terus terlepas. Perkara ini biasanya akan berulang kali terjadi.

Perkahwinan kebiasaannya adalah hubungan antara lelaki dan wanita yang menyayangi antara satu sama lain. Namun, perkara ini jarang terjadi di Korea Utara. Kebiasaannya dipaksa dan mereka tidak mempunyai hak untuk bersuara mengenai perkara ini.

Kebiasaannya, wanita dijadikan sebagai "hadiah" kepada lelaki sebagai balasan mereka telah banyak berjasa kepada negara. Amatlah sedih umpama mereka dijadikan barangan yang boleh diberi kepada orang lain sesuka hati tanpa persetujuan mereka sendiri.

Maka tidak hairanlah ramai yang menyatakan mereka menghadapi keganasan rumah tangga dan tidak dilayan dengan baik oleh pasangan masing-masing. Kes-kes sebegini sudah menjadi satu kebiasaan.

Menstruasi adalah proses semulajadi kepada setiap wanita yang belum monopaus. Di Korea Utara, kain atau pad napkin yang biasanya dipakai oleh wanita yang haid tidak wujud. Ianya tidak dijual di pasar raya. Malah, tampon juga tidak wujud maka mereka perlu berusaha sendiri memastikan darah haid yang keluar terjaga.

Kebiasaannya, mereka akan menggunakan lebihan kain yang kemudiannya digunting. Di sana, wanita yang didatangani haid dianggap sesuatu yang memalukan. Sejak kecil, masyarakatnya diajar bahawa para wanita sentiasa dalam keadaan berdosa dan didatangani haid adalah satu peringatan tentang dosa-dosa mereka.


Kenapa Ada Orang Boleh Tahan Suhu Sejuk, Ada Orang Tidak?

Tahukah anda bahawa satu perlima atau 20% penduduk dunia mempunyai "ketahanan tinggi" terhadap suhu sejuk? Menurut kajian, keadaan ini disebabkan oleh mutasi genetik yang membolehkan mereka tidak berasa sejuk.

Para penyelidik di Karolinska Institutet di Sweden telah melakukan ujian terhadap sekumpulan sukarelawan bagi membuktikan mutasi ini dan menjawab persoalan mengapa ada orang yang lebih mampu bertahan cuaca sejuk berbanding orang lain.

Kajian mendapati bahawa 20% orang tidak mempunyai protein ACTN3 (a-actinin-3 / alpha-actinin-3) yang terdapat pada serat "fast twitch muscle" atau otot cepat berkedut. Ketiadaan protein ini menyebabkan mereka lebih baik dalam mengekalkan suhu badan.

Tanpa protein ini juga, seseorang itu mempunyai lebih banyak serat di dalam "slow twitch muscle" atau otot berkedut perlahan. Serat otot jenis ini mempunyai pengaktifan intensiti rendah yang berterusan, menjadikan tubuh lebih efektif untuk menghasilkan haba.

Ini bermakna, orang yang tidak mempunyai protein ACTN3 mampu mengawal haba badan dengan lebih berkesan berbanding yang lain.

Pasukan pengkaji percaya bahawa varian genetik ini telah melindungi manusia moden daripada kesejukan apabila berhijrah keluar dari Afrika ke seluruh dunia ribuan tahun yang lalu.

Berdasarkan kajian mereka, pasukan itu percaya bahawa kira-kira 1.5 bilion orang di seluruh dunia pada hari ini membawa varian yang meningkatkan toleransi terhadap iklim sejuk ini.

Menurut salah seorang pengkaji, Hakan Westerblad, kajian mereka menunjukkan peningkatan toleransi pada orang yang tidak mempunyai protein ACTN3 adalah evolusi survival apabila manusia berpindah ke iklim yang lebih sejuk. Selain itu, kajian ini juga menunjukkan betapa pentingnya otot skeletal sebagai penjana haba manusia.

Kekurangan atau ketiadaan protein ACTN3 akan meningkatkan daya tahan sejuk dengan meningkatkan tonus otot (muscle tone) yang menyebabkan otot berkerut dengan lebih perlahan. Orang yang mempunyai mutasi ini akan meningkatkan tonus otot ketika sejuk berbanding orang lain yang menggigil.

Kehilangan protein ACTN3 ini disebabkan oleh loss-of-function (LOF) iaitu mutasi yang mengakibatkan pengurangan atau penghapusan fungsi protein tertentu. Mutasi ini menjadi semakin biasa apabila lebih ramai manusia berpindah ke persekitaran yang lebih sejuk.

Walaupun kekurangan protein ini tidak dikaitkan dengan sebarang penyakit otot tetapi ia mempunyai kemungkinan untuk mengganggu prestasi otot apabila berlaku letupan tenaga secara tiba-tiba.

Sebagai contoh, fast twitch muscles membantu dalam aktiviti yang melibatkan letupan tenaga secara tiba-tiba seperti memecut atau melompat. Manakala slow twitch muscle pula aktiviti jangka panjang seperti mengayuh basikal dan berjogging.

Menurut pasukan pengkaji, mutasi ini akan lebih menonjol apabila manusia berpindah ke iklim yang lebih sejuk lagi. Bagi menguji idea ini, satu kumpulan yang terdiri daripada 42 orang lelaki sihat berumur antara 18 hingga 40 tahun dikehendaki berendam di dalam air pada suhu 14 darjah selsius.

Mereka berada dalam air selama 20 minit dan diselangi 10 minit rehat bagi setiap sesi. Kumpulan sukarelawan mengulangi proses itu sehingga suhu rektum (bahagian usus besar yang paling bawah) mencapai 35.5 darjah selsius yang mengambil masa keseluruhan selama dua jam di dalam air dan rehat selama 50 minit pada suhu bilik.

Tujuh daripada 10 sukarelawan yang mempunyai mutasi ini dapat mengekalkan suhu badan mereka di atas 35.5 darjah selsius dan menghabiskan cabaran ini. Namun, hanya tiga daripada 10 orang yang tidak mempunyai mutasi mampu bertahan.

Mutasi ketiadaan protein ACTN3 ini mengakibatkan berlakunya separuh kadar penurunan suhu pada rektum dan otot betis. Sukarelawan yang mengalami mutasi ini juga mengalami peningkatan tonus otot berbanding menggigil semasa berendam.

Mereka dapat bertahan dengan cuaca sejuk tanpa perlu menggunakan tenaga yang banyak. Ini menunjukkan bahawa kadar pengaktifan rendah fiber dalam slow twitch muscle adalah cara paling berkesan untuk menghasilkan haba yang tahan lama.

Sebaliknya, individu yang tiada mutasi mempunyai serat yang lebih banyak pada fast twitch muscle yang menggandakan kadar letupan aktiviti tenaga. Ini membuatkan mereka dapat mengekalkan suhu badan dengan cepat tetapi tidak bertahan lama.

Ujian yang dilakukan ke atas tikus menunjukkan bahawa kekurangan ACTN3 tidak meningkatkan tisu lemak yang menjana haba seperti yang terdapat pada haiwan mamalia dan bayi manusia.

Seorang lagi pengkaji dari Lithuanian Sports University, Professor Marius Brazaitis, berkata keputusan ujian telah meningkatkan pemahaman mereka mengenai aspek evolusi migrasi manusia namun masih banyak lagi penyelidikan perlu dilakukan pada masa hadapan.

Menurut Brazaitis lagi, walaupun mutasi ini menjadi kelebihan bagi mereka yang berpindah ke iklim sejuk tetapi ia juga mungkin merupakan kekurangan dalam masyarakat moden hari ini.

Saintis berpendapat bahawa jika orang dengan mutasi ini mengambil kalori yang lebih dan tidak aktif secara fizikal mungkin berisiko tinggi mengalami obesiti, diabetes jenis-2 dan gangguan metabolik lain.

Buat masa ini, masih belum dapat dipastikan adakah kehilangan ACTN3 mempengaruhi tisu lemak atau toleransi sejuk pada bayi manusia di mana survival mereka menjadi faktor penting semasa penghijrahan manusia ke persekitaran sejuk.

Walaupun varian ini mungkin meningkatkan serat otot slow twitch ketika bayi dilahirkan, ada juga kemungkinan perubahan ini berlaku ketika mereka membesar. Penyelidik juga tidak pasti sama ada kekurangan protein ACT3 memberi kesan kepada toleransi haba ketika latihan atletik.


Apa Sebenarnya Tujuan Arab Saudi Bina "Linear City" Ini

Pada Januari 2021, Putera Mahkota Arab Saudi, Mohammed bin Salman telah mengumumkan satu projek pembangunan baharu yang sangat dahsyat, yang dilihatkan mampu menjadi pemangkin masa depan negara ini dan juga seluruh dunia.

Beliau mengumumkan bahawa kerajaan Arab Saudi akan membangunkan sebuah kota, yang bakal merentasi kawasan yang membentuk satu garis lurus sepanjang 160 kilometer.

Bandar linear ini adalah sebahagian daripada projek pembangunan besar yang dirancang oleh pemerintah Arab Saudi, iaitu "Wawasan Saudi 2030".

Umum tahu bahawa ekonomi Arab Saudi sangat bergantung pada industri minyak, yang mana memastikan pertumbuhan dan menyebabkan negara ini menjadi ekonomi terbesar ke-18 di dunia dari segi KDNK.

Arab Saudi mempunyai rizab minyak kedua terbesar di Bumi dan walaupun industri minyak adalah kekuatan negara ini, diakui bahawa terdapat risiko kepada kebergantungan terhadap minyak ini.

Oleh itu, kerajaan Arab Saudi cuba untuk mempelbagaikan ekonomi mereka.

Sebagai sebahagian daripada inisiatif Wawasan Saudi 2030, negara ini banyak melabur terutamanya dalam projek infrastruktur besar, pendidikan, penyelidikan saintifik, sistem penjagaan kesihatan dan sektor pelancongan.

Tujuannya adalah untuk membuka jalan bagi industri baru, di mana fokusnya adalah terhadap teknologi masa depan, seperti tenaga boleh diperbaharui.

Dan ini adalah satu perkembangan yang dapat dilihat di seluruh Semenanjung Arab, dengan negara-negara di wilayah tersebut memulakan program masa depan yang bercita-cita tinggi.

Walaupun inisiatif negara-negara ini berbeza antara satu sama lain dari segi skop dan objektif, ia mempunyai persamaan iaitu kesemuanya merangkumi pelaburan struktur yang dirancang untuk mengembangkan ekonomi wilayah ke kawasan baru.

Inisiatif Wawasan 2030 Arab Saudi diumumkan pada April 2016. Projek ini diteruskan oleh Putera Mohammed, putera kepada pemerintah tertinggi Arab Saudi iaitu Raja Salman.

Walaupun Putera Mohammed secara rasminya merupakan putera mahkota dan menteri pertahanan, namun beliau sebenarnya sudah dianggap sebagai pemimpin de facto negara ini.

Bandar yang dirancang ini juga dikenali sebagai Line City, merupakan sebahagian daripada projek terbesar dalam kempen gergasi yang dimulakan oleh Putera Mohammed, dikenali sebagai NEOM.

Neom adalah sebuah bandar rentas sempadan yang dirancang dan sedang dibina di Wilayah Tabuk, barat laut Arab Saudi.

Di sini, kerajaan Arab Saudi telah menetapkan zon untuk bandar baharu, yang terletak di Teluk Aqaba dan Laut Merah, dengan Selat Tiran menghubungkan kedua-duanya.

Di seberang selat ini terletaknya Sharm el Sheikh, sebuah bandar Mesir yang mana seluruh ekonominya ditujukan kepada pelancongan dan merupakan salah satu pusat peranginan pantai yang paling popular serta mahal di Mesir.

Kejayaan ini dilihatkan menjadi contoh kepada NEOM untuk turut berjaya.

Dua buah pulau yang terletak di situ iaitu Tiran dan Sanafir telah menjadi pertikaian di antara Mesir dan Arab Saudi.

Walaupun Mesir mempunyai kawalan ke atas kedua-duanya pada masa lalu, namun parlimen Mesir meluluskan pemindahan pulau-pulau ini kepada Arab Saudi pada tahun 2017.

Perjanjian ini telah membuka jalan bagi menghubungkan kedua-dua negara ini untuk bekerjasama. Sebagai sebahagian daripada projek Neom, sebuah jambatan dirancang di seberang Selat Tiran.

Ini akan mewujudkan hubungan darat dari Afrika Utara ke Semenanjung Arab, melalui Israel.

Pembinaan beberapa projek awal dimulakan sejak NEOM diumumkan. Untuk fasa pertama, Teluk NEOM sedang dibina yang sepatutnya menjadi landasan kepada perkembangan selanjutnya.

Beberapa kompleks hotel dan pangsapuri mewah telah dibina dan pada tahun 2019, lapangan terbang Teluk NEOM yang baru dibina telah dirasmikan sekaligus membolehkan sambungan terus dari ibu negara iaitu Riyadh.

Namun, projek terbesar di NEOM pada ketika ini bukanlah untuk orang awam. Ini adalah kompleks taman besar yang terdiri dari beberapa istana untuk raja Saudi, putera mahkota dan ahli keluarga mereka, serta beberapa vila untuk anggota keluarga diraja yang lain.

Dengan pengumuman projek ini awal tahun ini, rancangan terhadap bagaimana rupa sebenar bandar NEOM ini telah didedahkan buat kali pertama.

Konsep bandar ini bakal memberikan beberapa kelebihan yang mana Putera Mohammed harapkan dapat menjadikannya bandar masa hadapan.

Ia akan dibina pada tiga tingkat berbeza. Di permukaan tanah, akan dibina zon pejalan kaki yang lengkap, tanpa sebarang jalan raya dan kereta. Taman hijau yang dibina diharapkan menggalakkan aktiviti berjalan kaki dan santai.

Tingkat kedua bakal berfungsi sebagai tingkat perkhidmatan yang mempunyai kedai-kedai dan ruangan komersial lain.

Tingkat ketiga dan yang paling bawah pula akan menjadi tulang belakang bandar ini, di mana di sinilah tempat pergerakan orang dan barang-barang ke seluruh bandar ini berlaku.

Sistem transit berkelajuan tinggi dirancang bagi membolehkan orang untuk pergi ke mana-mana lokasi di sepanjang The Line dalam masa hanya 20 minit.

Tingkat ketiga ini sepatutnya menghubungkan modul bandar yang berbeza antara satu sama lain agar semua tugas dan aktiviti dapat dilakukan dengan hanya menggunakan pengangkutan awam serta berjalan kaki.

Keseluruhan susun atur bandar ini dirancang seperti banyak bandar besar pada masa kini, yang merupakan hasil revolusi industri. Dengan itu, ia dibina lebih banyak untuk mesin, kereta, dan industri dan bukan untuk orang yang tinggal di dalamnya.

Namun masih belum pasti sama ada bandar dalam garis lurus panjang ini akan menjadi bandar yang sesuai dengan keperluan orang yang tinggal di situ.

The Line bertujuan untuk mengurangkan keperluan terhadap kereta peribadi dan mengatur semua perkhidmatannya secara berkesinambungan memandangkan bandar ini akan dikuasakan sepenuhnya oleh tenaga bersih, iaitu dari tenaga solar, angin dan hidrogen.

Di samping itu, kecerdasan buatan bakal digunakan untuk mempermudahkan kehidupan penduduk dan menggunakan sumber dengan lebih berkesan.

Kerajaan Arab Saudi telah mengumumkan bahawa ia akan melabur USD500 bilion (RM2.06 trilion) ke atas projek NEOM ini.

Apabila melihatkan projek ini, pelbagai persoalan timbul dan masih banyak yang tidak jelas.

Walaupun fokus bandar ini terhadap teknologi hijau adalah bertujuan untuk memastikan hubungan yang berterusan dengan Bumi, namun reka bentuk bandar ini yang dibina tanpa menghiraukan kawasan sekeliling dan tidak merangkumi ciri semula jadi seperti garis pantai, dilihatkan sebagai bertentangan dengan sasaran mereka.

Dan walaupun bentuk garis lurus bandar ini adalah sangat menakjubkan dan menarik untuk dilihat dari ruang angkasa, namun bagaimana susun atur ini bakal menyumbang kepada kesinambungan dan masa transit yang lebih pendek walaupun dalam jarak yang lebih jauh, masih belum dapat dijelaskan.

Mungkinkah konsep ini mempunyai sasaran lain, iaitu untuk menarik perhatian?

Kerajaan Arab Saudi telah mempromosikan projek ini ke seluruh dunia dengan iklan internet, iklan tv dan video penjelasan dalam talian.

Kerajaan ini juga berusaha keras untuk mencari pelabur dan konsep bandar linear ini sangat menarik perhatian.

Perlu diketahui bahawa bandar linear bukanlah satu idea baharu. Sebagai contoh, perancang bandar Sepanyol iaitu Arturo Soria y Mata telah mengembangkan rancangan untuk bandar-bandar linear sejak tahun 1880-an lagi.

Beliau membayangkan bahawa disebabkan bentuk bandar linear yang sempit dengan jalan pengangkutan yang kurang, setiap rakyat akan mempunyai akses dekat dengan alam dan tanah ladang.

Arturo Soria berusaha untuk menciptakan sebuah kota yang menyerupai kawasan kampungnya, yang mana beliau yakin akan menghasilkan keseimbangan kehidupan kampung dan kota yang lebih baik.

Dan setelah penubuhan Soviet Union, perancang bandar Rusia Nikolai Alexandrowitsch Milijutin juga mengambil idea ini dan menerapkannya di bandar-bandar Volgograd dan Magnitogorsk.

Satu lagi konsep yang hampir serupa dengan bandar linear Arab Saudi ini telah digunapakai di Brazil pada penghujung tahun 1950-an ketika negara ini mencipta ibu negara baharu iaitu Brasilia.

Walaupun perancang Brasilia mempunyai tujuan untuk mewujudkan sebuah kota yang memastikan kesetaraan dan kemodenan melalui susun aturnya, harga yang tinggi di sepanjang kawasan ini mengakibatkan pembentukan sejumlah besar kota satelit, sedangkan bandar yang dirancang itu sendiri tidak memungkinkan pertumbuhan semula jadi.

Perancangan bandar Brasilia berhadapan dengan kontroversi sehingga kini dan sering dikritik kerana dirancang dari luar angkasa dan bukannya peringkat praktikal.

Sebaliknya, NEOM agak berbeza dengan Brasilia dalam beberapa aspek, termasuklah hakikat bahawa Brasilia sangat bergantung kepada lalu lintas kereta sedangkan NEOM menghapuskan kewujudan kereta.

Walaupun begitu, kebimbangan bahawa NEOM direka bentuk untuk kelihatan cantik dari pandangan atas seperti mana Brasilia, masih ada.

Ini kerana dunia mahu melihat sama ada visi pihak pemerintah dan arkitek yang dilaksanakan sesuai dengan keperluan orang yang benar-benar akan tinggal di tempat ini, terutamanya kerana ramai orang dipindahkan secara paksa untuk mewujudkan ruang untuk NEOM.

Suku al-Huwaitat yang tinggal di daerah ini meminta PBB untuk melakukan sisatan kerana mereka dipaksa menyerahkan rumah mereka untuk projek berprestij ini.

Kerajaan Arab Saudi ingin menubuhkan NEOM sebagai zon perdagangan bebas dengan sistem percukaian dan sistem perundangannya sendiri.

Ini adalah bertujuan untuk mewujudkan persekitaran bagi pelabur global di mana mereka boleh menikmati tahap keselamatan tertentu dan tidak terhalang oleh sistem perundangan syariah Arab Saudi yang sangat konservatif.

Di sini, pendekatan yang serupa dengan Emiriah Arab Bersatu mungkin dipertimbangkan.

Pada tahun 2006, UAE telah mewujudkan mahkamah pengadilan umum berbahasa Inggeris yang berasingan agar dapat menjamin piawaian antarabangsa di Dubai International Financial Center, zon ekonomi khas.

Mahkamah-mahkamah ini juga dapat mengadili kes di luar zon ekonomi dan juga menyediakan bidang kuasa bebas yang mengatur pertikaian sivil serta komersial, sementara undang-undang UAE yang lain seperti undang-undang jenayah tidak terkesan.

Namun, dalam kes NEOM, belum diketahui secara tepat bagaimana sistem perundangan akan disusun.

Janji terhadap undang-undang progresif serta visi yang diiklankan secara meluas kepada dunia ini bertujuan untuk menarik minat pelabur antarabangsa.

Namun, apa yang tidak boleh diabaikan adalah percanggahan janji-janji ini dan tingkah laku pemerintah Arab Saudi.

Putera Mohammaed mempromosikan liberalisasi dengan berhati-hati dalam beberapa aspek dalam masyarakat di Arab Saudi namun pada masa yang sama, beliau juga bertanggung jawab ke atas banyak pelanggaran hak asasi manusia, termasuk gelombang penangkapan besar-besaran aktivis politik di negara ini.

Putera Mahkota Arab Saudi juga dikaitkan dengan pembunuhan wartawan Arab Saudi, Jamal Khashoggi di konsulat Arab Saudi di Istanbul.

Dalam satu perbincangan yang disiarkan oleh Al-Jazeera, Jamal Khashoggi kelihatan mengkritik projek NEOM oleh Puter Mahkota secara terangan-terangan.

"Projek Neom, kota futuristik ini yang beliau (Putera Mohammed) rancangkan akan menelan kos setengah trilion dolar. Bagaimana jika ia gagal? Ia boleh membuatkan negara bankrap," kata Jamal Khashoggi.

Kali terakhir Jamal Khashoggi dilihat masih hidup adalah pada 2 Oktober 2018, di mana wartawan Washington Post ini pergi ke konsulat Arab Saudi di Istanbul untuk mendapatkan dokumen untuk perkahwinannya.

Pihak pendakwa Turki mengatakan bahawa dia telah dibunuh, mayatnya dipotong dan tidak pernah ditemui. Setahun setelah pembunuhan Jamal Khashoggi, putera mahkota Arab Saudi masih menafikan bahawa beliau mengarahkan pembunuhan tersebut.

Apa-apa pun, projek NEOM dan THE LINE berfungsi sebagai kempen untuk mengembalikan imej Kerajaan Arab Saudi di luar negara dan ini menandakan bahawa Arab Saudi ingin menjadi lebih terbuka kepada perniagaan antarabangsa.


Menara Jeddah, Bakal Menara Tertinggi Dunia Setinggi 1km

Menara Eiffel di Paris yang berketinggian 330 meter merupakan menara tertinggi di dunia selepas pembinaanya siap sepenuhnya pada tahun 1889. Sejak saat itu, manusia mula berlumba-lumba menghasilkan menara atau bangunan tertinggi di dunia, seolah-olah ia merupakan "simbol" kejayaan sesuatu negara.

Jika dilihat pada rekod masa kini, menara Burj Khalifa di Dubai masih memegang takhta sebagai menara tertinggi di dunia. Menara yang siap dibina pada tahun 2010 ini mempunyai ketinggian melebihi 800 meter dan setakat artikel ini ditulis, tiada bangunan atau menara yang tinggi daripadanya.

Namun, perkara ini nampaknya mungkin berubah kelak apabila sebuah menara yang diberi nama Menara Jeddah siap pembinaannya kelak. Berapakah ketinggian Menara Jeddah ini? Berdasarkan beberapa sumber yang ditemui, menara ini kelak bakal mempunyai ketinggian 1 km!

Memang benar bahawa "Menara Jeddah" adalah nama rasmi menara ini tetapi asalnya menggunakan nama lain. Nama pertama yang diberikan adalah "Menara Mile-High" dan "Kingdom Tower". Nama Mile-High diberikan kerana awalnya menara ini dirancang untuk mempunyai ketinggian 1 batu (1609 meter).

Walau bagaimanapun, setelah kajian struktur tanah tapak menara ini dilakukan, ia dianggap tidak sesuai untuk struktur seperti itu, rancangannya disemak semula dan bangunan ini apabila siap kelak bakal mempunyai ketinggian sekurang-kurangnya 1000 m.

Namun, ketinggiannya yang benar tetap menjadi rahsia dan hanya akan didedahkan pada tahap akhir pembinaannya, seperti halnya ketika pembinaan menara Burj Khalifa dahulu.

Reka bentuknya dibuat oleh arkitek Amerika Adrian Smith yang juga merekabentuk Burj Khalifa, menggabungkan banyak ciri struktur dan estetika yang unik. Pencetus dan pemimpin projek ini adalah putera Arab Saudi, Al-Waleed bin Talal, cucu Ibn Saud. Al-Waleed adalah ketua Kingdom Holding Company (KHC), yang merupakan rakan kongsi di Jeddah Economic Company (JEC) yang dibentuk pada tahun 2009 untuk projek pembangunan ini.

Bentuk segitiga aerodinamik dan luaran bercerun dari Menara Jeddah membantu mengurangkan beban angin. Bentuk ini mengikuti corak yang sama dengan Burj Khalifa dan memungkinkannya untuk mempunyai kestabilan yang lebih baik. Cerucuk tapak berdiameter 3 meter dan panjang hingga 360 meter digunakan untuk memastikan bangunan ini kekal utuh.

Kerana ketinggiannya juga, Menara Jeddah akan menempatkan sebuah balai cerap tertinggi di dunia. Ia juga akan mempunyai balkoni luar yang berasingan pada ketinggian 610 meter yang pada asalnya bertujuan untuk berfungsi sebagai heliport.

Fokus pembangunan dan penggunaan utama Menara Jeddah adalah untuk menempatkan hotel Four Seasons, pangsapuri servis Four Seasons, ruang pejabat Kelas A dan kondominium mewah. Terdapat beranda di ketiga-tiga bahagian sisinya. Setiap sisi mempunyai beranda luar yang menawarkan pemandangan Jeddah dan Laut Merah yang sangat jelas dan seluas mata memandang.

Menara ini adalah sebahagian daripada projek pembangunan Bandar Ekonomi Jeddah dan pembinaan menara ini adalah fasa pertama projek ini. Projek tiga fasa ini diusulkan untuk kawasan yang luas dari kawasan pinggir laut yang belum dikembangkan dengan luas 5.2 km persegi.

Kawasan ini terletak kira-kira 20 km utara bandar pelabuhan Jeddah. Bandar Ekonomi Jeddah dirancang oleh HOK Architects dan dianggarkan menelan belanja sekurang-kurangnya SR75 bilion ($20 bilion) dan memerlukan masa sekitar sepuluh tahun untuk disiapkan sepenuhnya.

Pembangunan ini dijangka berkembang menjadi daerah baru di Jeddah. Fasa kedua projek ini adalah pembangunan infrastruktur yang diperlukan untuk menyokong bandar ini. Sementara itu, perancangan untuk fasa ketiga belum didedahkan kepada pengetahuan umum.

Pada bulan Mei 2008, ujian struktur tanah di kawasan tersebut menimbulkan keraguan tentang apakah lokasi yang dicadangkan dapat menyokong pencakar langit dengan ketinggian satu batu yang diusulkan dan oleh itu terdapat laporan menyatakan bahawa ketinggiannya terpaksa dikurangkan, menjadikannya "hingga 500 meter lebih pendek.

Terdapat satu laporan pada tahun 2009 mengatakan bahawa projek ini ditangguhkan kerana krisis kewangan Global 2008 – 2009 dan bahawa Bechtel (bekas syarikat kejuruteraan) yang terlibat sedang dalam proses menamatkan penglibatannya dengan projek ini. Pihak KHCC dengan cepat mengkritik laporan berita tersebut dengan menegaskan bahawa projek itu belum ditangguhkan.

Proses pembinaan menara ini berjalan dengan stabil tetapi pada bulan Januari 2018, pemilik bangunan JEC menghentikan kerja konkrit struktur menara ini yang sudah disiapkan kira-kira satu pertiga kerana masalah buruh dengan kontraktor berikutan pergolakan kerabat Raja dan Menteri di Arab Saudi antara 2017 - 2019.

Pihak JEC mengatakan bahawa mereka merancang untuk memulakan semula pembinaan pada tahun 2020. Namun, akibat COVID-19 maka proses pembinaannya terpaksa ditangguhkan sekali lagi. Ketika artikel ini ditulis, kami sendiri tidak pasti apakah status menara ini sama ada sudah disambung pembinaannya atau masih lagi terbengkalai.